ΟΛΟΚΛΗΡΩΜΕΝΟ ΠΡΟΣΧΕΔΙΟ ΑΜΕΣΟΔΗΜΟΚΡΑΤΙΚΟΥ ΣΥΝΤΑΓΜΑΤΟΣ (ΑΝΤΙΣΩΜΑΤΑ 13/06/2011-τροποποίηση 30/07/2011) | anti-somata\n← Φάτε κολοβακτηρίδια! Σας αξίζει! (αναδημοσίευση απο biozo.gr)\nΆμεση Δημοκρατία και Κοινωνική Ισότητα →\nby Ioannis Kyriakakis | Ιουλίου 13, 2011 · 9:49 μμ\nΚαταθέτουμε την παρακάτω ολοκληρωμένη πρόταση για αλλαγή του Συντάγματος. Ο αναγνώστης μπορεί να συγκρίνει την δική μας πρόταση με το υπάρχον Σύνταγμα που έχουμε αναρτήσει σε άλλο πόστ, πριν λίγες μέρες. Το υπάρχον Σύνταγμα χρησιμοποιήθηκε κατ’ αντιπαραβολή για την κατάριση του προσχεδίου μας, που ακολουθεί. Στο τέλος επισυνάπτουμε επεξηγηματική πολιτική δήλωση της ομάδας κατάρτισης προσχεδίου αμεσοδημοκρατικού συντάγματος των Αντισωμάτων. Ακολουθεί η ολοκληρωμένη μας πρόταση για ένα νέο Σύνταγμα της Ελλάδας:\nΕις το όνομα της κοινωνικής δικαιοσύνης, της ισότητας, της ελευθερίας και της ανθρώπινης αξιοπρέπειας\nΤΜΗΜΑ Α’ : Η ΜΟΡΦΗ ΤΟΥ ΠΟΛΙΤΕΥΜΑΤΟΣ\n1. Το πολίτευμα της Ελλάδας είναι η Άμεση Δημοκρατία\n2. Θεμέλιο του πολιτεύματος είναι οι λαϊκές συνελεύσεις, σε τοπικό, περιφερειακό και εθνικό επίπεδο, χωρίς μόνιμους αντιπροσώπους, αλλά με κληρωτούς, ανακλητούς εκπροσώπους σε περιφερειακό και εθνικό επίπεδο. Όλες οι αποφάσεις παίρνονται και εγκρίνονται από τις λαϊκές συνελεύσεις.\n3. Όλες οι εξουσίες πηγάζουν από τον λαό, υπάρχουν υπέρ αυτού, και ασκούνται απο τον λαό.\n4. Καμμιά εξουσία υπερ του λαού δεν επιτρέπεται να είναι εξουσία κατά της φύσης, των ζώων, των δασών, της γής, της θάλασσας, των ακτών, των νερών και του αέρα της Ελλάδας. Τα αγαθά αυτά είναι κοινά και ανήκουν εξίσου σε όλους τους κατοίκους της Ελλάδας, και η πρόσβαση σε αυτά είναι ελεύθερη για όλους. Το δικαίωμα στην ατομική ή κοινοτική ιδιοκτησία της γής αναγνωρίζεται, αλλά δεν μπορεί να εξασφαλίζει και την ασύδοτη εκμετάλλευση και καταστροφή της φύσης, χωρίς τον κοινωνικό έλεγχο των λαϊκών συνελεύσεων.\n5. Η εκμετάλλευση των φυσικών πηγών γίνεται με σκοπό την κάλυψη των κοινωνικών αναγκών με σεβασμό στην βιωσιμότητά τους, της διατήρησης της οικολογικής ισορροπίας και των φυσικών κύκλων, και όχι με σκοπό το ατομικό και εταιρικό κέρδος.\n1. Ο σεβασμός και η προστασία της αξίας του ανθρώπου και της φύσης αποτελούν την πρωταρχική υποχρέωση των λαϊκών συνελεύσεων.\n2. Η Ελλάδα, ακολουθώντας τους γενικά αναγνωρισμένους κανόνες του ηθικού δικαίου, επιδιώκει την εμπέδωση της ειρήνης, της δικαιοσύνης, καθώς και την ανάπτυξη των φιλικών σχέσεων μεταξύ των λαών και των κρατών καθώς και την κατάργηση των στρατών, των οπλικών συστημάτων και των πολέμων.\n3. Στην Ελλάδα απαγορεύεται η εκμετάλλευση ανθρώπου απο άνθρωπο. Ο κάθε άνθρωπος έχει την κυριαρχία στο σώμα του, τις διανοητικές και φυσικές του δεξιότητες, οι οποίες δεν μπορούν να γίνονται αντικείμενο εμπορικής εκμετάλλευσης απο κάποιον άλλον άνθρωπο.\nΤΜΗΜΑ Β’: ΘΡΗΣΚΕΥΤΙΚΕΣ ΕΛΕΥΘΕΡΙΕΣ\n1. Οι λαϊκές Συνελεύσεις εγγυώνται την θρησκευτική ελευθερία σε όλους τους κατοίκους της Ελλάδας, σε όλα τα δόγματα και σε όλες τις θρησκείες, αρκεί να μην αντιστρατεύονται την ισότητα φύλου, καταγωγής, ιδεολογίας και προσωπικών προτιμήσεων των Ελλήνων πολιτών, και να μην παραβιάζουν το άρθρο 2 παρ.1 και 3 του παρόντος Συντάγματος.\n2. Οι λαϊκές Συνελεύσεις σέβονται και αναγνωρίζουν την ιστορική παράδοση της ορθόδοξης εκκλησίας της Ελλάδας, αλλά και όλες τις άλλες πνευματικές παραδόσεις όπου γής. Στα πλαίσια του παρόντος συντάγματος, η αρχή της ισότητας και της ελευθερίας δεν επιτρέπει στις συνελεύσεις να χρηματοδοτούν κατ’ εξαίρεση την Εκκλησία της Ελλάδας. Η Εκκλησία της Ελλάδας καθίσταται αυτοδιοίκητη και αναλαμβάνει η ίδια την μισθοδοσία των κληρικών της. Στα ζητήματα της περιουσίας της, υπάγεται στο Άρθρο 1, παρ. 4 του παρόντος Συντάγματος, και προσπαθεί να διευθετήσει ζητήματα ιδιοκτησίας και διαχείρησης σε συνενόηση με τις λαϊκές συνελεύσεις κατά τόπους. Οι αποφάσεις των λαϊκών συνελεύσεων πρέπει να παίρνονται με κατανόηση, συνενόηση και σεβασμό, αλλά είναι δεσμευτικές για την Εκκλησία της Ελλάδας.\nΑΤΟΜΙΚΕΣ ΚΑΙ ΚΟΙΝΩΝΙΚΕΣ ΕΛΕΥΘΕΡΙΕΣ\n1. Όλοι οι κάτοικοι και επισκέπτες της Ελλάδας είναι ίσοι ενώπιον του νόμου.\n2. Ειδικός νόμος που συζητιέται στην εθνική λαϊκή συνέλευση και εγκρίνεται απο τα 3/5 του αριθμού των μελών όλων των λαϊκών συνελεύσεων της Χώρας, ορίζει συγκεκριμένα ποιός/ποιά θεωρείται πολίτης και ποιός/ποιά επισκέπτης της Ελλάδας. Οποιοσδήποτε άνθρωπος γεννιέται στην Ελλάδα έχει το αυτοδίκαιο δικαίωμα να είναι πολίτης της.\n3. Εφόσον ο ειδικός νόμος ψηφιστεί όλοι όσοι δεν γεννήθηκαν στην Ελλάδα και διαμένουν σε αυτήν έστω και προσωρινά, οφείλουν να δηλώσουν σε κάθε τοπική συνέλευση σε ποιό καθεστώς (πολίτη ή επισκέπτη) επιθυμούν να ενταχτούν. Ο νόμος θα ορίζει την χρονική περίοδο ύστερα απο την οποία ένας επισκέπτης θα μπορεί να γίνει Έλληνας πολίτης, και τις προϋποθέσεις γι αυτό και την απόφαση γι αυτό θα την παίρνει η τοπική λαϊκή συνέλευση στην οποία μετέχει\n4. Οι κάτοικοι της Ελλάδας συμμετέχουν στις συνελεύσεις με την ψήφο τους, και κληρώνονται για τις περιφερειακές και την εθνική συνέλευση, οι επισκέπτες συμμετέχουν με την ψήφο τους στις συνελεύσεις μόνο για ζητήματα τοπικά ή περιφερειακά, αλλά δεν έχουν το δικαίωμα κλήρωσης στα περιφερειακά και το εθνικό σώμα, ούτε μετέχουν στις ψηφοφορίες της εθνικής λαϊκής συνέλευσης.\n5. Η είσοδος ή έξοδος απο την χώρα είναι ελεύθερη για όλους τους ανθρώπους, με περιορισμούς που ψηφίζονται μόνον στον ειδικό νόμο. Η παραμονή στην χώρα ωστόσο, πρέπει να συνοδεύεται από την ένταξη σε μια τοπική συνέλευση, όπου κανείς αποκτά τα δικαιώματα και τις υποχρεώσεις του πολίτη και του επισκέπτη. Ως εκ τούτου η έννοια του «παράνομου μετανάστη» στερείται νοήματος. Η πολιτεία με ειδική υπηρεσία που εποπτεύεται απο την λαίκή εθνική συνέλευση φροντίζει την ένταξη των επισκεπτών καθώς και όλων των έως τώρα «παράνομων» μεταναστών σε τοπικές συνελεύσεις, ειδικά σε περιοχές που υπάρχει έλλειψη εργατικών και αγροτικών χεριών, με σκοπό το ξαναζωντάνεμα της αγροτικής παραγωγής. Επίσης διευκολύνει όλους εκείνους τους επισκέπτες που θέλουν να φύγουν απο την Ελλάδα.\n6. Οι κάτοικοι- πολίτες αλλά και οι φιλοξενούμενοι επισκέπτες συνεισφέρουν χωρίς διακρίσεις στα δημόσια βάρη, ανάλογα με τις δυνάμεις τους.\n7. Καταργείται η υποχρεωτική στράτευση και ο ελληνικός στρατός μετατρέπεται σε εθελοντικό, λαϊκό, αμυντικό στρατό με ειδικό νόμο που θα πρέπει να εγκριθεί απο τα 3/5 των μελών των λαϊκών συνελεύσεων. (Περισσότερα γι αυτό στις μεταβατικές διατάξεις). Απαγορεύεται η συμμετοχή του Ελληνικού στρατού σε επιθετικούς πολέμους.\n8. Τίτλοι ευγένειας ή διάκρισης ούτε απονέμονται ούτε αναγνωρίζονται στην Ελλάδα.\n1. Καθένας έχει δικαίωμα να αναπτύσσει ελεύθερα την προσωπικότητά του και να συμμετέχει στην κοινωνική, οικονομική και πολιτική ζωή της Χώρας, εφόσον δεν προσβάλλει τα δικαιώματα των άλλων και δεν παραβιάζει το Σύνταγμα.\n2. Όλοι όσοι βρίσκονται στην Ελληνική Επικράτεια απολαμβάνουν την απόλυτη προστασία της ζωής, της τιμής και της ελευθερίας τους, χωρίς διάκριση εθνικότητας, φυλής, γλώσσας, φύλου, σεξουαλικών προτιμήσεων και θρησκευτικών ή πολιτικών πεποιθήσεων. Απαγορεύεται η έκδοση αλλοδαπού που διώκεται για τη δράση του υπέρ της ελευθερίας.\n3. Η προσωπική ελευθερία είναι απαραβίαστη. Κανένας δεν καταδιώκεται ούτε συλλαμβάνεται ούτε φυλακίζεται ούτε με οποιονδήποτε άλλο τρόπο περιορίζεται, παρά μόνο όταν και όπως ορίζει ο νόμος. Η κάθε περιφερειακή λαϊκή συνέλευση ψηφίζει νόμο, που πρέπει να εγκριθεί απο τα 3/5 των μελών των λαίκών συνελεύσεων, με πλήρη ποινικό και σωφρονιστικό κώδικα για την περιφέρειά της.\n4. Απαγορεύονται ατομικά διοικητικά μέτρα που περιορίζουν σε οποιονδήποτε κάτοικο-πολίτη, ή επισκέπτη της Ελλάδας την ελεύθερη κίνηση ή εγκατάσταση στη Χώρα, καθώς και την ελεύθερη έξοδο και είσοδο σ’ αυτήν. Τέτοιου περιεχομένου περιοριστικά μέτρα είναι δυνατόν να επιβληθούν μόνο ως παρεπόμενη ποινή με απόφαση λαϊκού δικαστηρίου, σε εξαιρετικές περιπτώσεις ανάγκης και μόνο για την πρόληψη αξιόποινων πράξεων, όπως νόμος ορίζει.\n5. Καθένας έχει δικαίωμα στην προστασία της υγείας και της γενετικής του ταυτότητας. Νόμος της εθνικής λαϊκής συνέλευσης που εγκρίνεται από τα 3/5 των μελών των λαϊκών συνελεύσεων ορίζει τα σχετικά με την προστασία κάθε προσώπου έναντι των βιοϊατρικών παρεμβάσεων.\n1. Καθένας έχει δικαίωμα στην πληροφόρηση, όπως νόμος ορίζει . Ο κάθε πολίτης έχει το δικαίωμα στην πληροφόρηση για όλες τις δημόσιες υποθέσεις.\n2. Καθένας έχει δικαίωμα συμμετοχής στην Κοινωνία της Πληροφορίας. Η διευκόλυνση της πρόσβασης στις πληροφορίες που διακινούνται ηλεκτρονικά, καθώς και της παραγωγής, ανταλλαγής και διάδοσής τους αποτελεί υποχρέωση των Συνελεύσεων.\n1. Κανένας δεν συλλαμβάνεται ούτε φυλακίζεται χωρίς αιτιολογημένο λαϊκό-δικαστικό ένταλμα, που πρέπει να επιδοθεί τη στιγμή που γίνεται η σύλληψη ή η προφυλάκιση. Εξαιρούνται τα αυτόφωρα εγκλήματα.\n2. Οποίος συλλαμβάνεται για αυτόφωρο έγκλημα ή με ένταλμα προσάγεται στον αρμόδιο λαϊκό δικαστή το αργότερο μέσα σε είκοσι τέσσερις ώρες από τη σύλληψη. Ο λαϊκός δικαστής οφείλει, μέσα σε τρεις ημέρες από την προσαγωγή, είτε να απολύσει τον συλληφθέντα είτε να καλέσει την δικαστική επιτροπή της λαϊκή συνέλευσης. Η προθεσμία αυτή παρατείνεται για δύο ημέρες, αν το ζητήσει αυτός που έχει προσαχθεί, ή σε περίπτωση ανώτερης βίας που βεβαιώνεται αμέσως με απόφαση του αρμόδιου λαϊκού-δικαστικού συμβουλίου.\n4. Νόμος της κάθε περιφερειακής συνέλευσης ορίζει το ανώτατο όριο διάρκειας της προφυλάκισης, που δεν μπορεί να υπερβεί τον ένα μήνα στα κακουργήματα και τις 10 μέρες στα πλημμελήματα. Σε εντελώς εξαιρετικές περιπτώσεις τα ανώτατα αυτά όρια μπορούν να παραταθούν για έξι και τρεις μέρες, αντίστοιχα, με απόφαση του αρμόδιου λαϊκού-δικαστικού συμβουλίου. Απαγορεύεται η υπέρβαση των ανώτατων ορίων της προφυλάκισης με τη διαδοχική επιβολή του μέτρου αυτού για επί μέρους πράξεις της ίδιας υπόθεσης.\n2. Τα βασανιστήρια, οποιαδήποτε σωματική κάκωση, βλάβη υγείας, ή άσκηση ψυχολογικής βίας, καθώς και κάθε άλλη προσβολή της ανθρώπινης αξιοπρέπειας απαγορεύονται και τιμωρούνται, όπως νόμος ορίζει. Κάθε περιφερειακή συνέλευση προτείνει νόμο που εγκρίνεται απο τα 3/5 των μελών όλων των λαϊκών συνελεύσεων για την ύπαρξη φυλακών ή άλλων μορφών κοινωνικής επανένταξης και μεταμέλειας των ανθρώπων που παραβιάζουν το νόμο και για ποιά ακριβώς αδικήματα.\n3. Η γενική δήμευση απαγορεύεται, εκτός απο τις περιπτώσεις κατάχρησης και κερδοσκοπίας κατά του λαού καθώς και παράνομου ιδιωτικού προσεταιρισμού κοινών αγαθών. Με αποφάσεις συνελεύσεων και πλειοψηφία 4/5 των μελών τους δήμευση μπορεί να επιβληθεί και σε πρόσωπα (πχ. συγγενείς α΄βαθμού) που επωφελήθηκαν της κατάχρησης, αν και δεν την διέπραξαν τα ίδια. Θανατική ποινή δεν επιβάλλεται. Ο φόνος απαγορεύεται αυστηρά εκτός απο την περίπτωση εσχάτης προδοσίας σε καιρό πολέμου, και μόνον στην περίπτωση που αποδεδειγμένα η θανατική ποινή στον προδότη σώζει άλλες ζωές. Η Ελληνική Άμεση Δημοκρατία δεν επιτρέπει την εκδίκηση ως ποινή, αλλά την προστασία των άλλων και την δικαιοσύνη.\n4. Νόμος περιφερειακής συνέλευσης ορίζει με ποιους όρους οι συνελεύσεις παρέχουν, ύστερα από απόφαση της συνέλευσης, αποζημίωση σε όσους καταδικάστηκαν, προφυλακίστηκαν ή με άλλο τρόπο στερήθηκαν άδικα ή παράνομα την προσωπική τους ελευθερία.\nΚανένας δεν στερείται το δικαστή που του έχει ορίσει ο νόμος. Ο Λαϊκός δικαστής ασχολείται μόνο με την τήρηση της διαδικασίας και δεν αποφασίζει ο ίδιος, αλλά το σώμα των κληρωτών δικαστών κάθε συνέλευσης. Δικαστικές επιτροπές και έκτακτα δικαστήρια, με οποιοδήποτε όνομα, δεν επιτρέπεται να συσταθούν.\n1. Η κατοικία του καθενός είναι άσυλο. Η ιδιωτική και οικογενειακή ζωή του ατόμου είναι απαραβίαστη. Καμία έρευνα δεν γίνεται σε κατοικία, παρά μόνο όταν και όπως ορίζει ο νόμος και πάντοτε με την παρουσία εκπροσώπων της λαϊκής δικαστικής εξουσίας.\nΚαθένας έχει δικαίωμα προστασίας από τη συλλογή, επεξεργασία και χρήση, ιδίως με ηλεκτρονικά μέσα, των προσωπικών του δεδομένων, όπως νόμος ορίζει. Η προστασία των προσωπικών δεδομένων διασφαλίζεται από τις λαϊκές συνελεύσεις τοπικά και περιφερειακά, οι οποίες αποφασίζουν με ειδικό νόμο ψηφισμένο από τα 3/5 των μελών, τι θεωρείται προσωπικό δεδομένο.\n1. Απαγορεύεται η λογοκρισία. Σε περιπτώσεις προσβολής της ανθρώπινης αξιοπρέπειας, ή παραβίασης του παρόντος Συντάγματος απο Μέσα Ενημέρωσης, επιλαμβάνονται οι λαϊκές συνελεύσεις κι αποφασίζουν αυτές για ενδεχόμενες ποινές. Οι ποινές αυτές όμως δεν μπορεί να είναι κατασταλτικές, αλλά επανορθωτικές\n1. Η τέχνη και η επιστήμη, η έρευνα και η διδασκαλία είναι ελεύθερες· η ανάπτυξη και η προαγωγή τους αποτελεί υποχρέωση των λαϊκών συνελεύσεων. Η ακαδημαϊκή ελευθερία και η ελευθερία της διδασκαλίας δεν απαλλάσσουν από το καθήκον της υπακοής στο Σύνταγμα.\n2. Η παιδεία αποτελεί βασική αποστολή των Λαϊκών Συνελεύσεων και έχει σκοπό την ηθική, πνευματική, επαγγελματική και φυσική αγωγή των κατοίκων-πολιτών, την ανάπτυξη της δημοκρατικής συνείδησης και τη διάπλασή τους σε ελεύθερους και υπεύθυνους πολίτες.\n3. Οι Λαϊκές συνελεύσεις αναλαμβάνουν την οργάνωση και διεξαγωγή της πρωτοβάθμιας και δευτεροβάθμιας εκπαίδευσης σε τοπικό επίπεδο και οι περιφερειακές συνελεύσεις αναλαμβάνουν την οργάνωση και την διεξαγωγή της τριτοβάθμιας εκπαίδευσης σε περιφερειακό επίπεδο.\n4. Όλοι οι κάτοικοι-πολίτες έχουν δικαίωμα δωρεάν παιδείας, σε όλες τις βαθμίδες της, στα λαϊκά εκπαιδευτήρια.\n5. Η εκπαίδευση παρέχεται αποκλειστικά από ιδρύματα που αποτελούν προέκταση των λαϊκών συνελεύσεων και υπόκεινται στον δημοκρατικό έλεγχο των συνελεύσεων.\n6. Κάθε περιφερειακή συνέλευση προτείνει νόμο για την παιδεία που ισχύει για την περιφέρειά της, σε συνεργασία με το περιφερειακό πανεπιστήμιο, που ψηφίζεται από τα 3/5 των μελών όλων των λαϊκών συνελεύσεων. Τα σχολεία και οι σχολές είναι αυτοδιοίκητα και έχουν τις δικές τους συνελεύσεις απο μαθητές-φοιτητές-διδάσκοντες (κοινές συνελεύσεις). Για ζητήματα προγραμματισμού και ελέγχου συνεδριάζουν απο κοινού εκπαιδευτικές και λαϊκές τοπικές συνελεύσεις, σύμφωνα με το νόμο.\n1. Η ιδιοκτησία τελεί υπό την προστασία των Λαϊκών Συνελεύσεων, τα δικαιώματα όμως που απορρέουν από αυτή δεν μπορούν να ασκούνται σε βάρος του γενικού συμφέροντος, και σε παραβίαση του παρόντος Συντάγματος και ειδικά του άρθρου 13.\n2. Κανένας δεν στερείται την ιδιοκτησία του, παρά μόνο για δημόσια ωφέλεια που έχει αποδειχθεί με τον προσήκοντα τρόπο, όταν και όπως ο νόμος ορίζει, και πάντοτε αφού προηγηθεί πλήρης αποζημίωση, που να ανταποκρίνεται στην αξία την οποία είχε το απαλλοτριούμενο κατά το χρόνο της συζήτησης στη λαϊκή Συνέλευση για τον προσδιορισμό της αποζημίωσης. Ως ιδιοκτησία νοούνται η στέγη και η γή, μέσα μεταφοράς, αναψυχής, εργαλεία, μηχανές και άλλα. Όσα όμως απο αυτά τα μέσα και αγαθά μπορούν να παράγουν εκμεταλλευτικές σχέσεις τίθενται υπο τους περιορισμούς των άρθρων 1, 2, 13 και 14 του παρόντος συντάγματος.\n5. Εξαίρεση στην αποζημίωση μπορούν να αποτελούν: κομμάτια της εκκλησιατικής περιουσίας που αποδεδειγμένα χρησιμοποιούνται για πλουτισμό κι όχι για κοινωνικό έργο, ιδιοκτησία τραπεζών που αποκτήθηκε με κερδοσκοπία, εκτάσεις ή ακίνητα που προήλθαν απο καταπάτηση δασών, αιγιαλών και δημόσιας γής, εργοστάσια και παραγωγικές μονάδες που τέθηκαν εκτός λειτουργίας απο τους ιδιοκτήτες τους, εταιρίες εξόρυξης και παραγωγής που αποδεδειγμένα μόλυναν το περιβάλλον, καθώς και άλλες περιπτώσεις μακροχρόνιας κερδοσκοπίας σε βάρος του λαού και της φύσης.\n1. Οι τοπικές, περιφερειακές και η εθνική συνελεύσεις ψηφίζουν νόμους για το αντίστοιχο επίπεδο, που ψηφίζονται με πλειοψηφία 3/5 των μελών τους, και οι οποίοι θέτουν τις βάσεις για την καθιέρωση ανταλλακτικής και αλληλέγγυας οικονομίας. Σύμφωνα με αυτήν παραγόμενα αγαθά και υπηρεσίες ανταλλάσονται ως μονάδες αγαθών ή χρόνου εργασίας. Σκοπός των νόμων που συντάσσονται και ψηφίζονται είναι η πλασματική (εμπορευματική) οικονομία του χρήματος να απορροφηθεί σταδιακά απο την πραγματική (συνεργατική) οικονομία των ανταλλαγών.\n2. Προωθείται η δημιουργία ανοιχτής (διάφανης) ηλεκτρονικής δημόσιας τράπεζας, όπου θα υπάρχουν όλες οι υπενθυμίσεις παραχθέντος έργου που δέν έχουν ακόμα ανταλλαχθεί (διαγραφεί) , όλων. Προωθείται η δημιουργία δικτύου ανταλλαγών αγαθών και χρόνου, η δημιουργία δικτύου ανταλλακτικών αγορών, με εσωτερική χρήση τυπωμένων μονάδων.\n3. Κάθε ανθρώπινο κατασκεύασμα και πολύ περισσότερο κάθε σπιθαμή γής και κάθε φυσικός πόρος, θεωρείται κατ΄αρχάς κοινή κληρονομιά (δημόσια περιουσία) η οποία μέσα από μιά συνεχή δημόσια διαβούλευση, (μέ γνώμονα τήν αξιοποίηση όλων αυτών κατά τον πιο ανθρωπιστικό και αποδοτικό τρόπο), ή επαναπαρέχεται στούς αρχικούς ιδιοκτήτες με τήν έννοια τής ατομικής ευθύνης, ή παραμένει δημόσια (συλλογική ευθήνη), ωστόσο αποδεσμεύονται απο την έννοια του χρήματος (εκτός των κατασκευασμάτων) και μπορούν (όσα είναι σε ατομική ευθύνη) μόνο να ανταλλάσονται μεταξύ τους.\n1. Με ειδικούς νόμους ψηφισμένους απο πλειοψηφία 3/5 των μελών, οι συνελεύσεις προωθούν την σταδιακή υποκατάσταση της κυρίαρχης σχέσης εργοδότη-εργαζόμενου, με μορφές συνεργατικής οικονομίας κοινωνικής συνεταιριστικής ιδιοκτησίας, με την μετοχική μορφή ένας μέτοχος, ένα μερίδιο, μια ψήφος. Οι εταιρίες που θα προκύψουν θα διέπονται απο τις αρχές της άμεσης δημοκρατίας και θα υπόκεινται στις διατάξεις του νόμου.\n2. Για μεταβατικό διάστημα, είναι δυνατόν, διατάξεις του νόμου, να ορίζουν το δικαίωμα κατοχής πάνω απο μιας μετοχής της κοινωνικής επιχείρησης για τον πρώην ιδιοκτήτη της. Η μεταβίβαση των μετοχών στους εργαζόμενους είναι δυνατόν να γίνεται σταδιακά, σε κάθε περιφέρεια και τόπο, ανάλογα με τις συνθήκες.\nΤο απόρρητο των επιστολών και της ελεύθερης ανταπόκρισης ή επικοινωνίας με οποιονδήποτε άλλο τρόπο είναι απόλυτα απαραβίαστο.\n1. Καθένας έχει δικαίωμα στην παροχή έννομης προστασίας από τις δικαστικές συνελεύσεις και μπορεί να αναπτύξει σ’ αυτές τις απόψεις του για τα δικαιώματα ή συμφέροντά του, όπως νόμος ορίζει.\n1. Οι λαϊκές συνελεύσεις έχουν την υποχρέωση να φροντίζουν τα παιδιά, τους ηλικιωμένους και τους αδύναμους και να τους παρέχουν πλήρη κοινωνική προστασία\n2. Οι λαϊκές συνελεύσεις έχουν την υποχρέωση να παρέχουν δωρεάν υπηρεσίες υγείας στον πληθυσμό. Οι περιφερειακές συνελεύσεις συντονίζουν τις υπηρεσίες υγείας σε μια περιφέρεια.\n3. Οι λαϊκές συνελεύσεις φροντίζουν για την πλήρη κοινωνική ισότητα και φροντίδα ατόμων με ειδικές ανάγκες\n4. Οι λαϊκές συνελεύσεις φροντίζουν τους κοινωνικά αδύναμους και παρέχουν καλής ποιότητας τροφή στους άπορους και αξιοπρεπή στέγη στους άστεγους.\n1. Η εργασία αποτελεί δικαίωμα και προστατεύεται από τις λαίκές συνελεύσεις, που μεριμνούν για τη δημιουργία συνθηκών απασχόλησης όλων των πολιτών και για την ηθική και υλική εξύψωση του εργαζόμενου αγροτικού και αστικού πληθυσμού. Όλοι οι εργαζόμενοι, ανεξάρτητα από φύλο ή άλλη διάκριση, έχουν δικαίωμα ίσης αμοιβής για παρεχόμενη εργασία ίσης αξίας.\n2. Με νόμο καθορίζονται οι γενικοί όροι εργασίας, σύμφωνα και με το άρθρο 14 του παρόντος Συντάγματος\n3. Η κάθε περιφερειακή συνέλευση συντάσσει νόμο για τις εργασιακές σχέσεις στην περιφέρειά της, με στόχο την ισονομία, την αξιοποίηση των δημιουργικών δυνατοτήτων των ανθρώπων και την πλήρη απασχόληση. Ο νόμος πρέπει να εγκριθεί απο τα 3/5 των μελών όλων των λαϊκών συνελεύσεων της περιφέρειας και μπορεί να είναι κοινός με αυτόν του άρθρου 14.\n4. Οποιαδήποτε μορφή αναγκαστικής εργασίας απαγορεύεται. Ειδικοί νόμοι ρυθμίζουν τα σχετικά με την επίταξη προσωπικών υπηρεσιών σε περίπτωση θεομηνίας ή ανάγκης που μπορεί να θέσει σε κίνδυνο τη δημόσια υγεία, καθώς και τα σχετικά με την προσφορά προσωπικής εργασίας στους οργανισμούς των λαϊκών συνελεύσεων για την ικανοποίηση τοπικών αναγκών.\n5. Σε κάθε χώρο εργασίας συγκροτούνται εργατικές συνελεύσεις που αποφασίζουν για τα συνταξιοδοτικά, ασφαλιστικά δικαιώματα, τον χρόνο εργασίας, τις απολαβές και την οργάνωση της εργασίας. Τυχούσες διαμάχες εργατικής συνέλευσης και τοπικών ή περιφερειακών συνελεύσεων επιλύονται με κοινές συνεδριάσεις. Για ευρύτερους χώρους ή δίκτυα εργασίας είναι δυνατή και η προσφυγή στην εθνική λαϊκή συνέλευση.\nΟι εργατικές και επαγγελματικές συνελεύσεις είναι η συνταγματικά κατοχυρωμένη μορφή οργάνωσης της εργασίας και ισχύει για όλους τους κλάδους εργασίας χωρίς εξαίρεση. Οι αποφάσεις τους είναι δεσμευτικές για τα μέλη τους, αλλά οποιοδήποτε μη μέλος τους που έχει έννομο συμφέρον, μπορεί να προσβάλλει τις αποφάσεις τους στην συνέλευση που το ίδιο το μέλος ανήκει, τοπική ή επαγγελματική. Ακολουθεί κοινή συνέλευση των δυό σωμάτων, η οποία αν δεν λύσει το θέμα, το θέμα αναπέμπεται στην περιφερειακή συνέλευση. Επιδιώκονται πάντα συναινετικές λύσεις, αλλά αν δεν επιτευχθούν η τελική απόφαση παίρνεται απο κοινή συνεδρίαση-ολομέλεια τοπικής και εργατικής συνέλευσης, ενώ τα ζητήματα ευρύτερου ενδιαφέροντος επιλύονται με τοπικό δημοψήφισμα.\n1. Η προστασία του φυσικού και πολιτιστικού περιβάλλοντος αποτελεί υποχρέωση των λαϊκών συνελεύσεων και δικαίωμα του καθενός. Για τη διαφύλαξή του οι συνελεύσεις έχουν υποχρέωση να παίρνει ιδιαίτερα προληπτικά ή κατασταλτικά μέτρα στο πλαίσιο της αρχής της αειφορίας. Νόμος ορίζει τα σχετικά με την προστασία των δασών και των δασικών εκτάσεων.\n2. Η χωροταξική αναδιάρθρωση της Χώρας, η διαμόρφωση, η ανάπτυξη, η πολεοδόμηση και η επέκταση των πόλεων και των οικιστικών γενικά περιοχών υπάγεται στη ρυθμιστική αρμοδιότητα και τον έλεγχο των τοπικών συνελεύσεων, με σκοπό να εξυπηρετείται η λειτουργικότητα και η ανάπτυξη των οικισμών και να εξασφαλίζονται οι καλύτεροι δυνατοί όροι διαβίωσης. Οι σχετικές τεχνικές επιλογές και σταθμίσεις γίνονται κατά τους κανόνες της επιστήμης.\n4. Νόμος μπορεί να προβλέπει τη συμμετοχή των ιδιοκτητών περιοχής που χαρακτηρίζεται ως οικιστική στην αξιοποίηση και γενική διαρρύθμισή της σύμφωνα με εγκεκριμένο σχέδιο, με αντιπαροχή ακινήτων ίσης αξίας, από τους χώρους που καθορίζονται τελικά ως οικοδομήσιμοι ή από κτίρια της περιοχής αυτής.\n6. Τα μνημεία, οι παραδοσιακές περιοχές και τα παραδοσιακά στοιχεία προστατεύονται από τις τοπικές και περιφερειακές συνελεύσεις. Νόμος θα ορίσει τα αναγκαία για την πραγματοποίηση της προστασίας αυτής περιοριστικά μέτρα της ιδιοκτησίας, καθώς και τον τρόπο και το είδος της αποζημίωσης των ιδιοκτητών. Ο νόμος θα συζητηθεί σε κάθε περιφερειακή αλλά και στην εθνική λαϊκή συνέλευση και πρέπει να επικυρωθεί απο τα 3/5 των μελών των τοπικών συνελεύσεων.\n1. Τα δικαιώματα του ανθρώπου ως ατόμου και ως μέλους του κοινωνικού συνόλου και η αρχή της κοινωνίας της ισότητας και της δικαιοσύνης τελούν υπό την εγγύηση των τοπικών, των περιφερειακών και της εθνικής λαϊκής συνέλευσης. Όλες οι συνελεύσεις και οι επιτροπές τους υποχρεούνται να διασφαλίζουν την ανεμπόδιστη και αποτελεσματική άσκησή τους. Τα δικαιώματα αυτά ισχύουν και στις σχέσεις μεταξύ ιδιωτών στις οποίες προσιδιάζουν. Οι κάθε είδους περιορισμοί που μπορούν κατά το Σύνταγμα να επιβληθούν στα δικαιώματα αυτά πρέπει να προβλέπονται είτε απευθείας από το Σύνταγμα είτε από το νόμο, εφόσον υπάρχει επιφύλαξη υπέρ αυτού και να σέβονται την αρχή της αναλογικότητας.\n2. Η αναγνώριση και η προστασία των θεμελιωδών και απαράγραπτων δικαιωμάτων του ανθρώπου από την αμεσοδημοκρατική Πολιτεία αποβλέπει στην πραγμάτωση της κοινωνικής προόδου μέσα σε ελευθερία και δικαιοσύνη.\n4. Η Ελληνική Άμεση Δημοκρατία δικαιούται να αξιώνει από όλους τους πολίτες την εκπλήρωση του χρέους της κοινωνικής και λαϊκής αλληλεγγύης.\n1. Η νομοθετική λειτουργία ασκείται από τις λαϊκές συνελεύσεις.\n2. Η εκτελεστική λειτουργία ασκείται από τις λαϊκές συνελεύσεις.\n3. Η δικαστική λειτουργία ασκείται από τις λαϊκές συνελεύσεις.\n1. Καμία μεταβολή στα όρια της Επικράτειας δεν μπορεί να γίνει χωρίς νόμο, που ψηφίζεται με την απόλυτη ή ενισχυμένη πλειοψηφία όλου αριθμού των μελών των λαϊκών συνελεύσεων της Χώρας .\n2. Χωρίς νόμο, που ψηφίζεται με την πλειοψηφία των 3/5 του όλου αριθμού των μελών όλων των λαϊκών συνελεύσεων, δεν είναι δεκτή στην Ελληνική Επικράτεια ξένη στρατιωτική δύναμη ούτε μπορεί να διαμένει σ’ αυτή ή να περάσει μέσα από αυτή.\n3. Με την ψήφιση του παρόντος Συντάγματος, κάθε Έλληνας πολίτης συμμετέχει ισότιμα στην τήρηση του Συντάγματος.\n1. Ανώτατο πολιτειακό όργανο της χώρας είναι οι λαϊκές συνελεύσεις, οι οποίες αποφασίζουν είτε με παράλληλες ψηφοφορίες ύστερα απο διαβούλευση, είτε με δημοψηφίσματα.\n2. Υποβοηθητικές και συντονιστικές των λαϊκών συνελεύσεων είναι οι περιφερειακές και η εθνική συνέλευση, οι οποίες δεν αποτελούν αποφασιστικά, αλλά εισηγητικά σώματα προς τις λαϊκές συνελεύσεις. Συγκροτούνται απο κληρωτούς εκπροσώπους των συνελεύσεων.\n1. Μέλη των λαϊκών συνελεύσεων είναι όλοι οι κάτοικοι-πολίτες που έχουν συμπληρώσει το δέκατο-πέμπτο έτος της ηλικίας τους.\n2. Κάθε συνέλευση κληρώνει έναν εκπρόσωπο εκ περιτροπής στην περιφερειακή συνέλευση με μονοετή θητεία. Η περιφερειακή συνέλευση εισηγείται και οι συνελεύσεις αποφασίζουν το σύστημα εκ περιτροπής εκπροσώπησης στην εθνική συνέλευση με γεωγραφικά κριτήρια και κλήρωση. Η κάθε περιφέρεια στέλνει 50 κληρωτούς απο την περιφερειακή συνέλευση και 50 κληρωτούς απευθείας απο τις τοπικές συνελεύσεις στην εθνική συνέλευση που έχει 1300 μέλη με μονοετή θητεία. Τα μέλη αυτά αποζημιώνονται με τον αναλογικό μέσο εθνικό μισθό σύν τα έξοδα μετακίνησής τους με τα δημόσια μέσα μεταφοράς και δεν έχουν άλλα προνόμια.\n3. Δεν υπάρχει κεντρική κυβέρνηση, παρα μόνον οι συνελεύσεις. Όλη η διοίκηση ασκείται σε τοπικό και περιφερειακό επίπεδο, η είσπραξη εσόδων και η κατανομή πόρων, σε τοπικό και περιφερειακό επίπεδο. Η εθνική συνέλευση ασχολείται με τις εξωτερικές σχέσεις της χώρας, με ζητήματα του στρατού, και ζητήματα συντονισμού των περιφερειών ιδίως στα θέματα ενέργειας, τεχνολογιών, έρευνας, υποδομών, συγκοινωνιών και επικοινωνιών. Η εθνοσυνέλευση συντάσσει προτάσεις και νόμους για όλα αυτά τα ζητήματα, σε συνενόηση και συντονισμό με τις περιφερειακές συνελεύσεις, μέσω των μελών συνδέσμων που μετέχουν και στα δύο σώματα. Οι προτάσεις και οι νόμοι υποβάλλονται στις τοπικές λαϊκές συνελεύσεις, οι οποίες αποφασίζουν.\n4. Οι κάτοικοι-πολίτες μπορούν να συγκροτούν ενώσεις, κόμματα ή συνεταιρισμούς με διατοπικό χαρακτήρα, αλλά χωρίς ειδικά προνόμια ή χρηματοδοτήσεις, ενώ οι εκπρόσωποι στις περιφερειακές συνελεύσεις ή την εθνική συνέλευση εκπροσωπούν την συνέλευσή τους κι όχι το τυχόν κόμμα τους\nΤΜΗΜΑ Β’ Η Δικαστική εξουσία\n1. Την δικαστική εξουσία ασκούν οι λαϊκές συνελεύσεις μέσω κληρωτών δικαστών μονοετούς θητείας και μέσω της διεύθυνσης δικαιοσύνης που ιδρύεται σε κάθε περιφέρεια. Σε κάθε δικαστήριο μετέχει ένας εκπρόσωπος της διεύθυνσης δικαιοσύνης και όσοι κληρωτοί δικαστές/δικαστίνες ορίζει σχετικός περιφερειακός νόμος .\n2. Οι περιφερειακές συνελεύσεις συντάσσουν τον ποινικό κώδικα κάθε περιφέρειας ο οποίος εγκρίνεται από τα 3/5 των μελών όλων των λαϊκών συνελεύσεων της περιφέρειας\n3. Κάθε τοπική και περιφερειακή συνέλευση έχει και απο μια δικαστική επιτροπή κληρωτών που εποπτεύει την διαδικασία και εισηγείται τις ποινικές υποθέσεις στις συνελεύσεις. Η περιφερειακή δικαστική επιτροπή εισηγείται για ενστάσεις και αναπομπή υποθέσεων στις λαϊκές συνελεύσεις για επανεξέταση μετά από εφέσεις των ενδιαφερομένων\nΤΜΗΜΑ Γ’ Η ΔΙΟΙΚΗΣΗ\n1. Η διοίκηση ασκείται σε τοπικό επίπεδο με τις επιτροπές των συνελεύσεων, οι οποίες εισηγούνται αλλά δεν αποφασίζουν. Συγκροτούνται επιτροπές, προύπολογισμού και εσόδων, δικαιοσύνης, υγείας, πρόνοιας, παιδείας, πρωτογεννούς παραγωγής, πολεοδομίας, βιομηχανίας, ενέργειας, δημόσιων έργων, λαϊκής πολιτοφυλακής (με λειτουργίες της πρώην αστυνομίας) και όσες άλλες αποφασίζουν οι συνελεύσεις. Συγκροτείται δημόσιο ταμείο της λαϊκής συνέλευσης σε τοπικό και περιφερειακό επίπεδο με εποπτεύουσα επιτροπή. Συντάσσονται προϋπολογισμοί σε τοπικό, περιφερειακό, και επίπεδο πόλης, οι οποίοι εγκρίνονται απο τις συνελεύσεις.\n2. Όλα τα μέλη των επιτροπών έχουν μονοετή θητεία, είναι ανακλητά και ελέγχονται από την συνέλευση. Η συνέλευση αποφασίζει αν θα εκλέγονται ή θα κληρώνονται ανάλογα με την λειτουργία που υπηρετούν.\n3. Οι λαϊκές συνελεύσεις ασκούν δημοσιονομική πολιτική στο χώρο ευθύνης τους και η περιφερειακή συνέλευση φροντίζει για τον συντονισμό των διαφόρων συνελεύσεων με εισηγήσεις νόμων,που ψηφίζονται από τις ίδιες.\n4. Οι συνελεύσεις προσλαμβάνουν προσωπικό ή εκτελούν συμβάσεις για δημόσια έργα με εισηγήσεις των επιτροπών ή της περιφερειακής συνέλευσης.\n1. Καταργούνται τα υπουργεία οι κρατικές διευθύνσεις και η κεντρική κυβέρνηση. Στην θέση τους δημιουργούνται οι λαϊκές διευθύνσεις στις περιφέρειες. Οι συνελεύσεις εκπροσώπων (πόλης και περιφερειακές), δημιουργούν τις λαϊκές διευθύνσεις τους, ενώ λαϊκή διεύθυνση μπορεί να δημιουργήσει και μια τοπική συνέλευση. Δεν υφίστανται πια δήμοι και υποκαθίστανται απο τα σώματα των λαϊκών συνελεύσεων.\n2. Οι λαϊκές διευθύνσεις μπορούν να απορροφούν, μεταβατικά, όλους τους εως τώρα δημοσίους υπαλλήλους που επιθυμούν να ενταχθούν σε αυτές, σύμφωνα με αποφάσεις των συνελεύσεων, και χωρίς να παραβιάζονται τα κριτήρια καταλληλότητας και το άρθρο 27 παρ. 1 του παρόντος Συντάγματος.\n3. Η εθνική λαϊκή συνέλευση μπορεί να δημιουργεί και να εποπτεύει λαϊκές διευθύνσεις που σχετίζονται με δικαιοδοσία επικράτειας, με νόμο που θα εγκρίνεται από τις λαϊκές συνελεύσεις με πλειοψηφία των 3/5 (στο σύνολο των μελών τους) ή με ηλεκτρονικό δημοψήφισμα. Η εκ του Συντάγματος απορρέουσα δικαιοδοσία της, ασκείται στον Στρατό και στο πρώην υπουργείο εξωτερικών, διευθύνσεις για τις οποίες συντάσσει νόμους, κανονισμούς λειτουργίας και προϋπολογισμούς που εγκρίνονται από το σύνολο των λαϊκών συνελεύσεων της χώρας με πλειοψηφία 3/5 των μελών τους.\n1. Για να αποφεύγεται κάθε πελατειακή σχέση και διαφθορά, τα κριτήρια πρόσληψης και στελέχωσης των λαϊκών διευθύνσεων ψηφίζονται με νόμο που εισηγείται η περιφερειακή συνέλευση και εγκρίνουν οι τοπικές λαϊκές συνελεύσεις με πλειοψηφία 3/5 στο σύνολο των ψήφων.\n2. Οι υπάλληλοι των λαϊκών διευθύσεων υπηρετούν 3ετή έμμισθη θητεία που ανανεώνεται κάθε τριετία με αποφάσεις των συνελεύσεων. Ο νόμος κάθε περιφέρειας ψηφισμένος απο τα 3/5 των μελών όλων των λαϊκών συνελεύσεων της περιφέρειας ορίζει ποιές θέσεις λαϊκών διευθύνσεων είναι μόνιμες και σε ποιές θέσεις εναλάσσεται το προσωπικό, κάθε πότε, και για πόσες τριετίες. Ο νόμος ανανεώνεται περιοδικά, ανάλογα με τις ανάγκες και τις εξελίξεις στην επιστήμη, την τεχνολογία και την εκπαίδευση. Όλοι οι δημόσιοι υπάλληλοι είναι ανακλητοί. Για την ανάκλησή τους απαιτείται πλειοψηφία 3/5 της συνέλευσης που τους διόρισε, και πλειοψηφία 50%+1 της εργασιακής συνέλευσης που ανήκουν. Σε περίπτωση αναπομπής υπερισχύει η απόφαση της συνέλευσης που τους διόρισε.\n3. Είναι δυνατόν η περιφέρεια να εισηγείται την δημιουργία διευθύνσεων σε διατοπικό ή (πρώην) νομαρχιακό επίπεδο, ανάλογα με τις τοπικές ανάγκες. Σε αυτήν την περίπτωση εποπτικό ρόλο αναλαμβάνει επιτροπή απο τις αντίστοιχες λαϊκές συνελεύσεις, και αποφασιστικό ρόλο οι συνελεύσεις στα γεωγραφικά όρια των οποίων λειτουργεί η διεύθυνση.\n4. Όπως όλοι οι πολίτες, έτσι και οι εργαζόμενοι των διευθύνσεων συγκροτούν συνελεύσεις με σκοπό την αμεσοδημοκρατική λειτουργία των διευθύνσεων με ανοιχτές συνεδριάσεις.\nΜια περιφερειακή ή τοπική συνέλευση έχει την δυνατότητα να εκδίδει δικό της νόμισμα, και να ιδρύει δική της τράπεζα μη κερδοσκοπικού χαρακτήρα, και τράπεζα χρόνου σύμφωνα με το άρθρο 13 του παρόντος Συντάγματος.\n1. Τα όρια μιας λαϊκής συνέλευσης ορίζονται γεωγραφικά και εργασιακά ανάλογα με τις συνθήκες, αλλά κυρίως αφορούν στην αστική γειτονιά, την αγροτική κοινότητα ή χωριό, ή την βιομηχανική κοινότητα με ανώτατο αριθμό μελών τα 2.500. Εξαιρέσεις σε αυτόν τον αριθμό επιτρέπονται ανάλογα με τις συνθήκες, και εγκρίνονται απο την περιφερειακή συνέλευση.\n2. Στόχος του παρόντος Συντάγματος είναι οι συνελεύσεις να κερδίσουν εκτός από την πολιτική, και την οικονομική και την φυσική τους αυτονομία. Να παράγουν την τροφή τους, τον ρουχισμό τους, την στέγη τους, τις επικοινωνίες και την ενέργειά τους μόνες τους, σε συνεργασία μεταξύ τους σε τοπικό και περιφερειακό επίπεδο. Απλά ζητήματα καθημερινών λειτουργιών επιλύονται σε τοπικό επίπεδο και πιό σύνθετα σε περιφερειακό επίπεδο. Ο στόχος είναι η καλλιέργεια της συνεργασίας και αλληλεγγύης μεταξύ των συνελεύσεων, κοινοτήτων, πόλεων και περιφερειών και όχι ο τοπικισμός και η εσωστρέφεια. Τα Πανεπιστήμια και τα σχολεία προσαρμόζουν τα προγράμματά τους στον στόχο αυτόν, και στην εκπαίδευση του λαού σε πρακτικές-τεχνικές γνώσεις μαζί με την γενική και θεωρητική γνώση.\n3. Για να γίνει αυτό πρέπει σε βάθος χρόνου να αλλάξει ριζικά το μοντέλο της σύγχρονης τσιμεντούπολης και το μοντέλο της εκπαίδευσης, της αγοράς και του καταμερισμού εργασίας, μαζί με τις πολιτικές, διοικητικές αλλαγές που εισάγει το παρόν Σύνταγμα.\n4. Μέχρι όμως να γίνει αυτό, μπορούν ανάμεσα στις τοπικές και τις περιφερειακές συνελεύσεις να συγκροτούνται μεταβατικά συνελεύσεις πόλης και ειδικά στις μεγάλες πόλεις. Ο στόχος των συνελεύσεων πόλης θα είναι ο μετασχηματισμός της πόλης, η βοήθεια σε όσους θέλουν να φύγουν απο αυτήν και η οικονομία αλληλεγγύης. Για τις συνελεύσεις πόλης ισχύει ό,τι και για τις περιφέρειες, και οι αποφάσεις παίρνονται από τις τοπικές συνελεύσεις που τις αποτελούν. Συνελεύσεις πόλης δημιουργούνται με απόφαση των περιφερειακών συνελεύσεων που εγκρίνεται απο τις τοπικές λαϊκές συνελεύσεις. Δεν υπάρχει ξεχωριστή εκπροσώπηση κληρωτών απο την συνέλευση πόλης στην περιφερειακή ή στην εθνική λαϊκή συνέλευση, αλλά μπορούν να δημιουργούνται ξεχωριστές λαϊκές διευθύνσεις, πχ. καθαριότητας, υγείας κλπ. σύμφωνα με τις διατάξεις του άρθρου 27.\n1. Ο Ελληνικός Στρατός τίθεται υπο την εποπτεία της εθνικής λαϊκής συνέλευσης και μετατρέπεται σε καθαρά επαγγελματικό στρατό. Οι στρατιώτες και αξιωματικοί υπάγονται στην Λαϊκή Διεύθυνση Άμυνας με τριετείς έμμισθες θητείες. Ειδικός νόμος που ψηφίζεται απο τα 3/5 των μελών όλων των συνελεύσεων της Χώρας καθορίζει ποιές θέσεις θα επανδρώνονται για πόσες τριετίες. Ο Στρατός ορκίζεται υπακοή στο Σύνταγμα τους νόμους και τις λαϊκές συνελεύσεις και υπεράσπισή τους απέναντι σε κάθε απειλή. Περιφερειακές στρατιωτικές διοικήσεις συνδέονται με τις περιφερειακές συνελεύσεις και υπηρετούν κοινωνικές ανάγκες της περιφέρειας, όταν τους ζητηθεί. Οι αποφάσεις των περιφερειακών συνελεύσεων είναι δεσμευτικές για τον Στρατό.\n2. Η υποχρεωτική θητεία καταργείται αλλά ο στρατός σχεδιάζει και αναλαμβάνει την εκπαίδευση του λαού στην άμυνα με μηνιαία ή διμηνιαία σεμινάρια και ασκήσεις πεδίου εθελοντικής συμμετοχής κάθε χρόνο, ανα περιφέρεια, για όλους του άντρες και γυναίκες πολίτες της Χώρας ηλικίας 18 έως 50 ετών που θα θελήσουν να συμμετέχουν.\n3. Όπως όλοι οι πολίτες, έτσι και οι στρατιωτικοί συγκροτούν συνελεύσεις. Αξιωματικοί και οπλίτες συμμετέχουν απο κοινού στις συνελεύσεις. Οι αξιωματικοί εκλέγονται στις βαθμίδες διοίκησης απο τις συνελεύσεις τους, ύστερα απο υποχρεωτική διετή εκπαίδευση στις ανώτατες σχολές που εποπτεύονται απο την εθνική λαϊκή συνέλευση. Ο Στρατός ασχολείται με κοινωνικό έργο και συμμετέχει σε κατάσβεση πυρκαγιών, σε λαϊκά έργα, και σε κοινωνική υπηρεσία. Οι συνελεύσεις στρατιωτών συνέρχονται μαζί με τις τοπικές λαϊκές συνελεύσεις σε κοινή συνέλευση για θέματα στα οποία απαιτείται η συνεισφορά τους\n1. Η Ελληνική Αστυνομία καταργείται και στην θέση της δημιουργούνται οι περιφερειακές λαϊκές πολιτοφυλακές.\n2. Η λαϊκή πολιτοφυλακή εντάσσεται στην διεύθυνση δικαιοσύνης κάθε περιφέρειας και κάθε τοπικής συνέλευσης. και στελεχώνεται απο κληρωτούς μονοετούς θητείας νέους και νέες που αποζημιώνονται για την θητεία τους. Οι απλοί-ές πολιτοφύλακες έχουν δικαίωμα μιας θητείας και οι αξιωματικοί δύο. Αξιωματικός γίνεται όποιος το θελήσει και όποιος εκλεγεί απο την συνέλευσή του ένα μήνα πριν το πέρας της πρώτης του θητείας. Μόνο ύστερα απο νόμο περιφέρειας ψηφισμένο απο τα 3/5 όλων των μελών των λαϊκών συνελεύσεων της περιφέρειας, μπορεί να προβλεφθεί και τρίτη μονοετής θητεία για αξιωματικό της πολιτοφυλακής. Η εκπαίδευση των αξιωματικών γίνεται απο ειδική υπηρεσία του Στρατού και διαρκεί 2 μήνες. Η έννοια του αξιωματικού σχετίζεται με καθήκοντα συντονισμού μεταξύ των περιοχών και όχι με τυπική ιεραρχία.\n3. Δεν υπάρχουν σώματα καταστολής. Καθήκοντα της πολιτοφυλακής είναι η ομαλή λειτουργία των λαϊκών συνελεύσεων και η περιφρούρησή τους, η τήρηση των ψηφισμένων απο τις συνελεύσεις νόμων, η προστασία των κοινών αγαθών και η βοήθεια στους συνανθρώπους.\n4. Το λιμενικό σώμα καταργείται ως αυτόνομο σώμα και εντάσεται στην πολιτοφυλακή\n5. Το πυροσβεστικό σώμα εντάσεται ως ξεχωριστή διεύθυνση μαζί με την δασική προστασία, στις περιφέρειες, η πολιτική προστασία στην εθνική εθνοσυνέλευση. Με νόμο σε κάθε περιφέρεια είναι δυνατόν οι πυροσβεστικές διευθύνσεις να συγχωνεύονται με την πολιτοφυλακή, ανάλογα με τις ανάγκες.\n6. Οι πολιτοφύλακες όπως και όλες οι διευθύνσεις συγκροτούν δικές τους συνελεύσεις, αλλά συμμετέχουν κανονικά και στις τοπικές τους συνελεύσεις.\nΜε την ψήφιση του παρόντος Συντάγματος οι Έλληνες πολίτες δίνουν στις συνελεύσεις τους τον εξής όρκο:\n» Ορκίζομαι να φυλάττω πίστη στο Σύνταγμα και στον Λαό, να προστατεύω τους ανθρώπους και την φύση αυτής της πατρίδας, και να προάγω τις πανανθρώπινες αξίες της ειρήνης, της αλληλεγγύης και της δικαιοσύνης, να συμμετέχω στην παραγωγή των αγαθών και να συνδιαμορφώνω τους νόμους, την διοίκηση και την απονομή δικαιοσύνης. Θα προστατεύω την γη της επικράτειας της Ελλάδας έναντι όποιας ξένης επιβουλής και με την ζωή μου αν χρειαστεί, και θα αντισταθώ σε όποιον προσπαθήσει να καταλύσει την άμεση δημοκρατία, την ελευθερία και την αυτοθέσμιση των λαϊκών συνελεύσεων σε αυτόν τον τόπο. Η Εξουσία πηγάζει από τον λαό, υπάρχει υπέρ αυτού και ασκείται από το λαό».\nΑυτόν τον όρκο θα δίνουν και όλοι οι υπάλληλοι των λαϊκών διευθύνσεων.\nΑυτό το Σύνταγμα μπορεί να τροποποιθεί στο σύνολό του ή κατ’ άρθρο εφόσον το ζητήσουν το 1/10 και το ψηφίσουν τα 3/5 των μελών των λαϊκών συνελεύσεων της Χώρας, εκτός από το άρθρο 1 που καθορίζει την μορφή του πολιτεύματος. Το άρθρο αυτό δεν μπορεί να τροποποιηθεί ούτε να καταλυθεί με την βία. Η υπεράσπισή του επαφίεται στον πατριωτισμό των Ελλήνων.\nΕπεξηγηματική Πολιτική Δήλωση Συντακτών Προσχεδίου\nΓια μας το Σύνταγμα είναι ένα εργαλείο για την κοινωνική αλλαγή και δεν συνιστά απο μόνο του ένα πολιτικό στόχο. Καταθέτουμε αυτό το προσχέδιο για διαβούλευση και προβληματισμό στις λαϊκές συνελεύσεις, γνωρίζοντας τις μεγάλες αδυναμίες του. Έχει όμως το προνόμιο να είναι ένα ολοκληρωμένο κείμενο πάνω στο οποίο ο καθένας μπορεί να κάνει την κριτική, τις αφαιρέσεις και τις προσθήκες που θεωρεί απαραίτητες, ή να συντάξει ένα άλλο, καλύτερο απο αυτό. Το κείμενο είναι διαδραστικό και τίθεται υπο διαβούλευση. Σύμφωνα με τις παρατηρήσεις και τα σχόλια των αναγνωστών θα αλλάζει και θα τροποποιείται κάθε τρείς μέρες. Έτσι όταν θα βλέπετε νέα σχόλια με προτάσεις απο κάτω, να περιμένετε και αλλαγές στο κείμενο. Ήδη έχουν τροποποιηθεί τα άρθρα για την απονομή δικαιοσύνης και την πολιτοφυλακή, ενώ έχουν μεταβληθεί όλα τα ποσοστά ψήφισης νόμων σε 3/5 στις περιπτώσεις που ήταν 50%+1 στο αρχικό προσχέδιο.\nΗ ΟΜΆΔΑ ΣΥΝΤΑΞΗΣ ΠΡΟΣΧΕΔΙΟΥ ΑΜΕΣΟΔΗΜΟΚΡΑΤΙΚΟΥ ΣΥΝΤΑΓΜΑΤΟΣ ΤΩΝ ΑΝΤΙΣΩΜΑΤΩΝ\nΗΛΙΑΣ Β., ΓΙΩΡΓΟΣ Β., ΓΙΑΝΝΗΣ Κ.\nσύντομος κωδικός: http://wp.me/pQ0u2-Ae\nFiled under Σύνταγμα\n44 responses to “ΟΛΟΚΛΗΡΩΜΕΝΟ ΠΡΟΣΧΕΔΙΟ ΑΜΕΣΟΔΗΜΟΚΡΑΤΙΚΟΥ ΣΥΝΤΑΓΜΑΤΟΣ (ΑΝΤΙΣΩΜΑΤΑ 13/06/2011-τροποποίηση 30/07/2011)”\nΙουλίου 13, 2011 στο 11:47 μμ\nΠολύ ενδιαφέρον σύντεκνοι…\nΙουλίου 14, 2011 στο 9:29 πμ\nΕγώ θα ένιωθα την ανάγκη να συζητήσω τις όποιες προθέσεις μου με νομικούς, όσο αναφορά στο πώς αυτές μπορούν να διασφαλίζονται με τις κατάλληλες διατυπώσεις. Αυτή είναι η νομική επιστήμη νομίζω.\nΚαταλαβαίνετε οτι ένα ολόκληρο Σύνταγμα απαιτεί πολύ δουλειά για να χτιστεί και τα παρόντα Συντάγματα των χωρών, όπως και το ελληνικό, αποτελούν αποκρυστάλλωση ιστορικής και κοινωνικής εμπειρίας δεκαετιών. Είναι προφανές οτι ουσιαστικά πατάτε πάνω στο παρόν – το οποίο φαίνεται οτι δεν είναι και τόσο κακό – αντικαθιστώντας το κράτος, δηλαδή τους μόνιμα εκλεγμένους πανελλαδικά αντιπροσώπους, με τις λαικές συνελεύσεις. Υπάρχει πολύς δρόμος και είναι ένα ζήτημα πώς θα γίνει, ανώδυνα για την κοινωνία, η μετάβαση από το ένα σύστημα στο άλλο. Η ιδέα πάντως είναι ωραία!\nΣτο άρθρο 5 παρ. 1 δεν θα παρέλειπα τα «χρηστά ήθη» που υπάρχουν στο ισχύον. Πέρα από τους όποιους νόμους, από όποιον και αν αποφασίζονται, υπάρχει και αυτό που λέμε άγραφος νόμος για κάθε κοινωνία, τα χρηστά ήθη δηλαδή, που μπορεί να μεταβάλλονται στο χρόνο, αλλά αργά, δεν είναι ζήτημα θεσμοθέτησης, αλλά μάλλον κάτι σαν βίωμα, παγιωμένη συνήθεια. Άλλα από αυτά μπορεί να θέλουμε να αλλάξουν, άλλα όμως όχι, π.χ. η αιμομιξία(!) (δεν είμαι ανθρωπολόγος αλλά από ότι ξέρω βρίσκεται στη βάση όλων των σύγχρονων κοινωνιών).\nΣτο άρθρο 23, παρ.1 το ηλικιακό όριο συμμετοχής στις λαικές συνελεύσεις γιατί είναι 15 και όχι π.χ. 16 ετών; Είναι ένα παράδειγμα οτι κάποια πράγματα είναι λεπτά και θέλουν μελέτη και τεκμηρίωση πριν αποφασιστούν.\nΙουλίου 14, 2011 στο 9:05 μμ\nείναι μόνο ένα προσχέδιο, κι όλα τα ζητήματα συζητιούνται, όμως:\nτα «χρηστά ήθη» χρησιμοποιήθηκαν κατα κόρον στο παρελθόν για την δίωξη των διαφορετικών ανθρώπων, των σεξουαλικών προτιμήσεων, ακόμα και των ιδεολογικών και καλλιτεχνικών ρευμάτων που δεν συμφωνούσαν με την πλειοψηφία. Τα ήθη δεν είναι κάτι που προβλέπεται στο σύνταγμα, όπως σωστά αναφέρεις. Στο σύνταγμα αποτυπώνονται μόνο γενικές αρχές, η μορφή του πολιτεύματος, η οργάνωση της κοινωνίας.\nΠουθενά στο υπάρχον σύνταγμα δεν αναφέρεται οτι απαγορεύεται η αιμομιξία, η κτηνοβασία κλπ. γιατί αυτά τα ζητήματα ρυθμίζονται με νόμους.\nΗ λογική της πρότασής μας είναι οι νόμοι αυτοί να σηζητιώνται και να ψηφίζονται από τον λαό και όχι από τους εκπροσώπους. Στο προσχέδιο αναφέρεται ρητά πως κάθε περιφερειακή συνέλευση συντάσσει τον ποινικό κώδικα για κάθε περιφέρεια. Απο εκεί και πέρα η κουλτούρα ούτε αποφασίζεται ούτε ψηφίζεται σε μια συνέλευση, αλλά διαμορφώνεται από την κοινωνική ιστορική εξέλιξη, την παράδοση, τις ιστορικές τομές και σχέσεις με άλλους λαούς, τις κοινωνικές αντιθέσεις και τους συσχετισμούς δύναμης μέσα σε μια κοινωνία.\nΙουλίου 14, 2011 στο 9:34 πμ\n* Ενώ η απαγόρευση της αιμομιξίας.\nΙουλίου 14, 2011 στο 5:34 μμ\nχρήσιμη η δουλειά που κάνατε, αν και υπόκειται στους περιορισμούς που οι ίδιοι αναφέρετε στην πολιτική δήλωση του τέλους.\nθα ήθελα να ακούσω τα επιχειρήματά σας υπέρ της κατάργησης της διάκρισης των εξουσιών, την οποία και προτείνετε.\nΙουλίου 14, 2011 στο 8:48 μμ\nεσύ αγαπητέ φίλε imwrong πιστεύεις πως σήμερα υπάρχει πραγματική διάκριση εξουσιών; Δηλαδή πιστεύεις οτι υπάρχει πραγματικά ανεξάρτητη νομοθετική εξουσία (όταν οι βουλευτές ακολουθούν σαν πρόβατα το κόμμα και τον αρχηγό, και η κυβέρνηση στην ουσία νομοθετεί και όχι η βουλή) ανεξάρτητη εκτελεστική εξουσία (όταν το κράτος και η διοίκηση είναι αποδεδειγμένα κομματικά-πελατειακά και διαπλεκόμενα με τους οικονομικά ισχυρούς φέουδα) και ανεξάρτητη δικαστική εξουσία (όταν η κυβέρνηση διορίζει και προάγει τους δικαστές); Εμείς δεν πιστεύουμε οτι υπάρχει διάκριση εξουσιών, και ούτε ποτέ εφαρμόστηκε ουσιαστικά το πρόταγμα της Γαλλικής Επανάστασης για κάτι τέτοιο. Πιστεύουμε οτι κυβερνά μια πολιτικο-οικονομική ελίτ που ελέγχει εξίσου τις τρείς εξουσίες, που διακρίνονται μόνο τυπικά και επιφανειακά, για λόγους νομιμοποίησης και δημοκρατικής επίφασης στον λαό, αλλά και για λόγους καταστολής. Αυτό που προτείνουμε είναι να περάσει αυτή η μιά και μοναδική εξουσία από τα χέρια των οικονομικών και πολιτικών δυναστών του λαού, στα χέρια του ίδιου του λαού. Κι αυτό θα γίνει αν καταργηθούν όλοι αυτοί οι γραφειοκρατικοί μηχανισμοί που υπάρχουν σήμερα στο όνομα τάχα της διάκρισης των εξουσιών, ενώ στην ουσία υπάρχουν μόνο για να καταδυναστεύουν τον λαό και να υπηρετούν την ολιγαρχία του πλούτου και την εξουσία των πολιτικών.\nΙουλίου 20, 2011 στο 9:26 πμ\nNOMIZΩ ΟΤΙ ΕΙΝΑΙ ΣΩΣΤΗ Η ΠΑΡΑΤΗΡΗΣΗ ! ΒΕΒΑΙΑ ΔΕΝ ΟΡΙΖΟΝΤΑΙ ΘΕΜΑΤΑ ΠΟΥ ΑΦΟΡΟΥΝ ΤΗΝ ΤΕΤΑΡΤΗ ΕΞΟΥΣΙΑ ΤΗΝ ΔΗΜΟΣΙΟΓΡΑΦΙΚΗ ΠΟΥ ΜΑΣ ΧΑΝΤΑΚΩΣΕ ΚΑΙ ΕΙΝΑΙ ΤΟ ΘΕΜΕΛΙΟ ΤΗΣ ΑΛΗΘΙΝΗΣ ΔΗΜΟΚΡΑΤΙΑΣ!\nδεν διαφωνώ καθόλου ότι δεν υπάρχει σήμερα ουσιαστική διάκριση των εξουσιών, εφόσον υπάρχει φυσικά η γραφειοκρατία και η διαφθορά. Δεν ξέρω όμως κατά πόσον (κι αυτό είναι μεγάλη κουβέντα φυσικά) αντιμετωπίζει κανείς τη γραφειοκρατία και τη διαφθορά συγκεντρώνοντας όλες τις εξουσίες σ’ έναν θεσμό, ακόμη κι αν αυτός είναι η λαϊκή συνέλευση. Αν δεν κάνω λάθος, σε κανένα παλιότερο επαναστατικό παράδειγμα δεν λείπει η αρχή διάκρισης των εξουσιών, ακριβώς γιατί αντιμετώπιζαν το θέμα της συγκέντρωσης των εξουσιών σ’ έναν πόλο, που φυσικά δεν ήταν μονοπρόσωπος, ακόμη και στην αυτοκρατορική περίοδο. Νομίζω αυτό είναι και το πιο ενδιαφέρον απ’ αυτά που υποστηρίζετε και γι’ αυτό ρωτώ.\nΜια που έχετε μπει στον αναγκαίο αυτόν κόπο της μελέτης (και δεν το κάνετε πρώτη φορά, σας παρακολουθώ καιρό και χαίρομαι τον προβληματισμό σας), επιτρέψτε μου να προτείνω τη συμπερίληψη στα παραδείγματα του παρελθόντος κι ένα ντόπιο παράδειγμα λαικής εξουσίας που είναι η κατοχική Ελεύθερη Ελλάδα. Υπάρχει ένα μεγάλο βιβλίο του Γεωργούλα Μπέικου με τίτλο «Η λαϊκή εξουσία στην Ελεύθερη Ελλάδα», εκδόσεις Θεμέλιο κάποια στιγμή τη δεκαετία του ’70 και υπάρχει και ο κώδικας Ποσειδώνας, το νομικό πλαίσιο λειτουργίας της λαϊκής αυτοδιοίκησης στις ελεύθερες περιοχές του βουνού δηλαδή. Ομολογώ ότι δεν τα ‘χω διαβάσει αναλυτικά και τα δύο, αλλά έχουν σίγουρα χρήσιμες σκέψεις και για τη σημερινή κατάσταση.\nΕπειδή κι εγώ πιστεύω ότι υπάρχει σήμερα ένα έλλειμμα θεωρητικής δουλειάς, εδώ θα ‘μαστε να τα λέμε.\nΙουλίου 14, 2011 στο 9:32 μμ\nθεωρητικά ο μαρξισμός-λενινισμός ήταν κατά της διάκρισης των εξουσιών γιατί την θεωρούσαν αστική. Πίστευαν οτι το προλεταριακό κράτος θα συγκεντρώσει όλες τις εξουσίες. Σου θυμίζω το γνωστό «όλη η εξουσία στα Σοβιέτ»…Δυστυχώς δεν είμαι τόσο καλός στον Μαρξισμό-Λενινισμό, αυτό που σου λέω δεν μπορώ να το τεκμηριώσω με βιβλιογραφική αναφορά, απλά το θυμάμαι σαν εντύπωση απο παλιά που ήμουν ενεργός στην αριστερά. Δυστυχώς επειδή στην Σοβιετική Ένωση μετά το 1923 τα Σοβιέτ στην ουσία έχασαν την δύναμή τους, η αρχή αυτή της κατάργησης της διάκρισης των εξουσιών δεν εφαρμόστηκε.\nΗ διάκριση των εξουσιών στην ουσία ήταν μια ιδέα των Γάλλων Διαφωτιστών ενάντια στην βασιλεία και τα Δεσποτικά καθεστώτα της Ευρώπης κατά τον 17ο, 18ο αιώνα. Σε εκείνες τις συνθήκες ήταν μια επαναστατική ιδέα. Στην πράξη όμως αυτή η ιδέα, όταν εφαρμόστηκε ενίσχυσε και στερέωσε τον θεσμό του αστικού έθνους-κράτους, όπου την θέση των βασιλιάδων των επισκόπων και των αυτοκρατόρων, πήραν τεράστιοι γραφειοκρατικοί μηχανισμοί, της διοίκησης, των δικαστικών αρχών, των αστυνομικών, των εφοριακών, των φυλακών, των σχολείων κλπ. κλπ. Αυτοί που έλεγχαν αυτούς τους μηχανισμούς δεν ήταν βέβαια οι πολίτες,αλλά οι κυβερνήσεις. Το αποτέλεσμα ήταν το κράτος να γίνει 100 φορές πιο αποτελεσματικό και πιο καταπιεστικό απο ότι ήταν πριν τα δεσποτικά καθεστώτα.\nΔυστυχώς η οκτωβριανή επανάσταση ενώ στην αρχή φάνηκε οτι θα μπορούσε να νικήσει το θηρίο («Λεβιάθαν» το χαρακτήριζε ο Τόμας Χόμπς, το κράτος) στην ουσία απορροφήθηκε απο αυτό, κι έτσι απο το «όλη η εξουσία στα Σοβιέτ», δηλαδή στους πολίτες, φτάσαμε στο όλη η εξουσία στο κράτος, που σχεδόν σε τίποτα δεν διέφερε απο το αστικό κράτος.\nΗ κ.κ. σωστά το επεσήμανε πιο πάνω, πως στην ουσία το Σύνταγμα που προτείνουμε οδηγεί όχι μόνον ή όχι κυρίως στην κατάργηση της διάκρισης των εξουσιών, αλλά στην ριζική αποδυνάμωση του κεντρικού κράτους. Πιστεύουμε όμως πως δεν μπορεί να υπάρξει άμεση δημοκρατία στην κλίμακα μιας ολόκληρης χώρας, αν δεν γίνει κάτι τέτοιο. Εάν δεν χτυπηθεί το κράτος, οι μόνιμοι υπάλληλοι, οι δικαστές, οι διευθυντές, οι στρατιωτικοί, οι αστυνομικοί, οι έφοροι, οι δεσμοφύλακες, οι πολεοδόμοι, με την πατρωνεία των πλουσίων που θα τους λαδώνουν, θα έχουν μεγαλύτερη εξουσία από τους κληρωτούς εκπροσώπους του λαού, και θα βουλιάξουν την άμεση δημοκρατία μέσα στην αδυναμία της απέναντί τους. Δεν μπορείς να κάνεις τόσο βαθειά αλλαγή, με εργαλείο τις δομές και το προσωπικό που στήριζε το προηγούμενο καθεστώς.\nΙουλίου 14, 2011 στο 11:05 μμ\nΓια τη διάκριση των εξουσιών: υπάρχει το θέμα της σύνθεσης εκτελεστικής+νομοθετικής εξουσίας, αλλά υπάρχει και η δικαστική εξουσία που δε μπορεί νομίζω να ασκείται από το ίδιο σώμα.\nΗ ριζική αποδυνάμωση του κράτους είναι βασικό ζήτημα. Ειδικά οι «αριστερές» απόψεις σήμερα στην Ελλάδα βρίσκονται σε τρομερή πλάνη επ’ αυτού.\nΓια να συνεισφέρω στην κουβέντα περαιτέρω:\nφαντάζομαι ότι θα ‘χετε διαβάσει τον «εμφύλιο πόλεμο στη Γαλλία» του Μαρξ για την παρισινή κομμούνα.\nΠροτείνω ανεπιφύλακτα να διαβάσει κανείς έστω το τρίτο μέρος του κειμένου, που ξεκινά από τη σελίδα 57 του pdf. Είναι απρόσμενα πολλές οι ομοιότητες με τη στιγμή που ζούμε, αλλά από την άλλη είναι και πολλές οι διαφορές.\nΙουλίου 15, 2011 στο 12:17 πμ\nη κουβέντα είναι πολύ ενδιαφέρουσα…\nμιά ερώτηση: γιατί δεν μπορεί το ίδιο σώμα να ασκεί και δικαστική εξουσία;\nσε κοινότητες πριν ή πέρα από τις γεωργικές και βιομηχανικές κοινωνίες (μιλάω για τροφοσυλλεκτικές και κηνυγητικές κοινότητες) αυτό ακριβώς γινόταν…Αν γυρίσουμε σε ένα σύστημα πραγματικής λαϊκής αυτο-διοίκησης, το να δικάζει η τοπική κοινότητα-συνέλευση δεν είναι κάτι το αφύσικο. Το αντίθετο, νομίζω είναι και το πιό δίκαιο…Γιατί η αίσθηση περί δικαίου θα αποτυπώνεται ακριβώς όπως είναι στην κοινωνία, κι όχι όπως θα διαθλάται απο ειδικούς δικαστές.\nΥΓ. ΔΕΝ ΔΟΥΛΕΥΕΙ Ο ΣΥΝΔΕΣΜΟΣ ΠΟΥ ΕΒΑΛΕΣ.ΞΑΝΑΒΑΛΤΟΝ ΓΙΑΤΙ ΘΕΛΩ ΠΡΑΓΜΑΤΙΚΑ ΝΑ ΤΟ ΔΙΑΒΑΣΩ\nΙουλίου 20, 2011 στο 9:31 πμ\nΙΣΩΣ ΘΑ ΗΤΑΝ ΧΡΗΣΙΜΟ ΤΟΣΟ ΓΙΑ ΑΥΤΟΥΣ ΠΟΥ ΘΑ ΕΘΕΤΑΝ ΥΠΟΨΗΦΙΟΤΗΤΑ ΓΙΑ ΠΟΛΙΤΟΦΥΛΑΚΕΣ ΤΟ ΛΕΥΚΟ ΠΟΙΝΙΚΟ ΜΗΤΡΩΟ !\nΙουλίου 15, 2011 στο 2:24 πμ\nκάνε copy-paste αυτό το λινκ για τον «εμφύλιο πόλεμο στη Γαλλία»: http://scr.bi/oTSORw\nΥποψιάζομαι ότι η απάντηση στην ερώτησή σου βρίσκεται κάπου γύρω στην έννοια της «δικτατορίας του προλεταριάτου» και το πώς την βλέπει ο καθένας.\nΈχω την εντύπωση πως και για τους κλασικούς του μαρξισμού, η «δικτατορία του προλεταριάτου» είναι μεταβατική κατάσταση, με στόχο το επαναστατικό ξεκαθάρισμα. Δεν αγνοεί την προηγούμενη πραγματικότητα, και μάλιστα αναγνωρίζει τα δικά της κουσούρια από την καταγωγή της. Ο Ένγκελς γράφει στην εισαγωγή της δεύτερης έκδοσης του «Εμφυλίου» το 1891, είκοσι χρόνια μετά τα γεγονότα της κομμούνας:\n«… το κράτος δεν είναι τίποτ’ άλλο παρά μια μηχανή για την καταπίεση μιας τάξης από μια άλλη και μάλιστα όχι λιγότερο στην αστική δημοκρατία απ’ ό,τι γίνεται στην μοναρχία! Και στην καλύτερη περίπτωση, το κράτος είναι ένα κακό που κληροδοτείται στο προλεταριάτο που νίκησε στον αγώνα για την ταξική κυριαρχία και που τις χειρότερες πλευρές του, όπως το έκαμε η Κομμούνα δε μπορεί να μην τις περικόψει όσο το δυνατό γρηγορότερα ωσότου μια γενιά, μεγαλωμένη μέσα σε νέες και ελεύθερες κοινωνικές συνθήκες, θα είναι σε θέση να πετάξει όλα αυτά τα παλιοπράγματα που αποτελούν το Κράτος«.\nΟ θείος Κάρολος είναι, ως συνήθως, πολύ πιο αναλυτικός και λιγότερο εντυπωσιοθήρας στο τρίτο μέρος του κειμένου του που πρότεινα και νωρίτερα. Αλλά δε χωράει σ’ ένα σχόλιο 🙂\n[παρεμπιπτόντως, όσο διαβάζει κανείς τους κλασικούς τόσο βαράει το κεφάλι του στον τοίχο για όσα συνέβησαν στον «υπαρκτό»]\nΣ’ ό,τι αφορά τη λαϊκή αυτοδιοίκηση: νομίζω πως έχεις λάθος που χρησιμοποιείς το ρήμα «γυρίσουμε». Καταρχάς στις παραδοσιακές κοινωνίες στις οποίες αναφέρεσαι δεν είχες τόσο λεπτομερή καταμερισμό της εργασίας. Επίσης, δεν είναι καθόλου σίγουρο ότι η εξουσία ασκείτο προς το συμφέρον όλων.\nΓια μένα το ερώτημα είναι πώς σήμερα αξιοποιούμε τον προχωρημένο καταμερισμό της εργασίας (την υψηλή τεχνολογία δηλαδή) διασφαλίζοντας ταυτόχρονα ισότητα και δημοκρατία, ξεκινώντας φυσικά από τα κάτω.\nΣτο σχέδιό σας, πολύ σωστά, αναφέρεστε στο τοπικό επίπεδο οργάνωσης. Η συνήθης σχετική φιλολογία της αριστεράς αλλά και της αναρχίας μιλά για εργατικά συμβούλια κλπ. Δεν θεωρώ τυχαίο ότι στις σκληρές μέρες της παρισινής κομμούνας, διατηρήθηκε για την εκπροσώπηση η δομή των 20 arrondisements/διαμερισμάτων της γαλλικής πρωτεύουσας και δεν επινοήθηκε κανένα εργατικό/εργοστασιακό συμβούλιο. Θα μου πεις ότι ο εχθρός ήταν ante portas, αλλά…\nΠαράθεμα: σχεδία στ’ ανοιχτά της Αίγινας » Blog Archive » μια ενδιαφέρουσα πολιτειακή πρόταση (προς συζήτηση)\nΙουλίου 15, 2011 στο 7:31 πμ\nΗ ουσία είναι οτι χωρίς κοινοκτημοσύνη στα μέσα παραγωγής όλα τα άλλα είναι κουβέντες του αέρα.\nΙουλίου 17, 2011 στο 12:05 μμ\nΙουλίου 20, 2011 στο 10:36 μμ\nΙουλίου 15, 2011 στο 8:21 πμ\nδεν μ’αρεσει που δεν υπάρχει διαχωρισμους των εξουσίων. Μήπως θα έπρεπε να υπάρχει χωριστο κληρωτο δικαστικό σώμα ενόρκων που να αποφασίζει στο οποιο θα προεδρεύει επαγγελματιας δικαστικων που θα γνωρίζει την νομοθεσια και θα μελετά εις βάθος την υπόθεση. Και στην αρχαία αθήνα το δικαστικό σώμα ήταν από πολιτες αλλα διαφορετικό από την λαικη συνέλευση\nΙουλίου 17, 2011 στο 12:04 μμ\nΙουλίου 15, 2011 στο 9:20 πμ\nproteinw h pliopsifia tou arthrou 5.5 kai kathe pliopsifia na min einai apli pliopsifia tou 50% +1 alla 3/5 opos stis laikes syneleuseis isw2s kai 3/4. tha einai pio dyskolo to na vgei apofasi alla otan vgainei tha einai pio «sympagis» kai perissotero dikaia kai apodekti apo ton plithismo twn katoikwn / episketwn / politwn. Episeis tha ithela kai ena arthro to opoio katoxeirwnei syntagmatika kapoia dimosia trapeza i opoia orizete kai elenxete apo tis laikes syneleuseis kai thetei tous oikonomikous kanwnes tis elladas .. san idea to lew .. kata ta alla ….. GOOD JOB! kai bravo sas\nΙουλίου 15, 2011 στο 11:58 πμ\nΟι παρατηρήσεις Alexander και greg γίνονται δεκτές και θα ενσωματωθούν σύντομα στο κείμενο.\nΙουλίου 16, 2011 στο 1:50 πμ\nMe tis politofilakes niwthw oti kai pali den proaspizomaste apo ton fasismo. Genika kapios pou einai epagelmatias proaspisths tou nomou katandaei monaxikos timoros, ara fasistas en teli (ok h genikeush ths genikeushs). Egw exw mia alh idea.\nTi tha legate an opws exoume twra ypoxrewtikh strateush gia tous andres ston strato, na katargithei auto kai stin thesh ths na bei: Mia ypoxrewtikh prosfora stin koinwnia gia x-mhnes me diafores morfes. Mesa se auth tin prosfora tha einai kai h politofylakh h akoma kai o stratos. To lew auto fysika me tin logikh oti h koinwnia tha exei thn ikanothta na prosferei tosa wste na zei aksioperos enas anthrwpos pou borei na epileksei na min kanei tipota.\nH ypoxrewtikh prosfora h whatever tha prepei na yparxei me tin logikh oti kapote tha katargithei giati tha katadhsei paroximenh.\npoly endiaferousa prospathia, na eiste kala paidia kai bravo\nΙουλίου 16, 2011 στο 1:51 πμ\na, olo auto fysika einai gia andres/gynaikes se periptosh pou den einai ksekatharo 😛\nΙουλίου 16, 2011 στο 10:14 πμ\nΝαί δεν έχεις άδικο, μπορεί να το αλλάξουμε…κι εμένα δεν μου πήγαινε καλά όταν το γράφαμε…θα το σκεφτούμε…υπάρχουν κάποια πρακτικά προβλήματα που πρέπει να ξεπεραστούν. Πχ. αν είναι εθελοντική κι όχι έμμισθη υπηρεσία, πως θα ζούν οι πολιτοφύλακες άντρες και γυναίκες; Σαν τους φαντάρους σήμερα; δεν το θέλουμε κάτι τέτοιο…Όμως κάποιος τρόπος θα υπάρχει, Θα το δούμε.\nΙουλίου 16, 2011 στο 11:36 πμ\nΒασικά έχεις δίκιο για την έμμισθη υπηρεσια. Εγω λέω ναι, να πληρώνονται (τουλάχιστον όσο το χρήμα χρειάζεται για πράγματα όπως: φαγητό, σπίτι, μεταφορές με ΜΜΜ, ρεύμα-νερό, internet, laptop!)\nΙουλίου 17, 2011 στο 12:02 μμ\nΈχω 2 μικρές ενστάσεις και μια μεγάλη.\n1. Το σωστό πολίτευμα είναι Δημοκρατία. Κάθε επίθετο ακυρώνει το ουσιαστικό και το άμεση είναι μάλλον λάθος.\n2. Διάφορα βασικά άρθρα είναι εξειδικευμένα.\n3. Εγώ θα έλεγα να συμφωνήσουμε στο 1ο άρθρο και όσον αφορά τα υπόλοιπα να τα φτιάξει ο κυρίαρχος Λαός.\nΙουλίου 17, 2011 στο 9:03 μμ\nδεκτές όλες οι ενστάσεις και κυρίως η τρίτη…\nΕμείς κάναμε μόνο ένα πείραμα. Αν τρείς άνθρωποι, μη ειδικοί, μπορούν να συντάξουν ένα τέτοιο σχέδιο (αυτονόητα ελλιπές), τότε πόσο πιό πολλά μπορούν να πετύχουν χιλιάδες άνθρωποι αν ενωθούν και συνεργαστούν; Συμφωνώ απόλυτα στην τρίτη σου ένσταση!\nΚατ΄αρχήν , συγχαρητήρια, για τον κόπο, παρά τις ελλείψεις. Δεν είναι δυνατόν να μην υπάρχουν ελλείψεις. «Μασημένη τροφή» θα πάρει ο κυρίαρχος λαός;\nΜικρές παρατηρήσεις: 1.\nΣτο θέμα της εκκλησίας υπάρχει ασάφεια, με την οποία πολλοί θα σπεύσουν να παίξουν. Δεν τίθεται θέμα χρηματοδότησης ή φορολογίας της Εκκλησίας, αλλά εκδημοκρατισμού. Εκλογή παπάδων και δεσποτάδων, διαχείριση της περιουσίας από τους πιστούς κάθε εκκλησίας , εκλογή ή κλήρωση εποτρόπων. Επιστροφή στις αρχαίεες κοινότητες. Εκκλησία του Δήμου και Εκκλησία του Χριστού. Δεν ήταν αφελείς εκείνοι οι πρώτοι που δεν βάφτισαν Συναγωγή, το σώμα των πιστών.\nΦυσικά, το θέμα αφορά όλα τα δόγματα.\nΚαι ακόμα πιο φυσικό, θα πρέπει να υπάρχει ρητή αναφορά πως κανένα θρήσκευμα, εθνικότης, οικονομική ή άλλη ομάδα ή ιδεολογία δεν μπορεί να θέτει θέμα αμφισβήτησης της λαϊκής και εθνικής κυριαρχίας.\nΑλλιώς …στο πυρ το εξώτερον.\nΣαφές και ξεκάθαρο θα πρέπει να είναι η πραγματική και φιλοσοφική έννοια του κράτους. Το κράτος καταργείται και αντικαθίσταται από τη δημοκρατία. Οι επιμέρους τομείς, διαχειρίζονται τοπικά, περιφερειακά, εθνικά από την συνεταιριστική σύνθεση. Μια μερίδα – μετοχή αμεταβίβαστη, κάθε πολίτης πάνω στο σύνολο της δηξμόσιας περιουσίας και των επιχειρήσεων.\n3. Σαφές να είναι πως το χρήμα είναι δημόσιο εργαλείο και η τράπεζα που το τυπώνει πρέπει να είναι λαϊκή. Μία μετοχή κάθε πολίτης, μετά τα 18 και αφού έχει διδαχθεί το μάθημα της δημοκρατικής διαχείρισης του χρήματος, της οικονομίας, του δημόσιου τομέα και της ζωής.\nΑν η τράπεζα είναι διεθνική, μία μετοχή π.χ. κάθε ευρωπαίος πολίτης. Αν τα άλλα έθνη δεν θέλουν, τόσο το χειρότερο για αυτά. Αλλά, κάτι μου λέει πως θα θέλουν. Και τότε…\nΙουλίου 17, 2011 στο 9:21 μμ\nΣυμφωνώ σε όλα, αλλά στο ζήτημα της εκκλησίας, νομίζω πως το αυτοδιοίκητο σημαίνει πως οι πιστοί ρυθμίζουν μόνοι τους τα του οίκου τους. Ένας Χριστιανός αν ψάξει λίγο τα ευαγγέλια, θα καταλάβει πως η σημερινή κατάσταση της εκκλησίας δεν έχει καμμιά σχέση με την διδασκαλία του Χριστού. Όμως αυτό δεν είναι ζήτημα που απασχολεί τις λαϊκές συνελεύσεις, αλλά τα μέλη της Εκκλησίας και τους πιστούς.\nΣτο ζήτημα του χρήματος και των τραπεζών συμφωνώ απόλυτα. Δεν ξέρω όμως ποιά μορφή θα πάρει η κυκλοφορία του χρήματος και το αν θα υπάρχουν καν τράπεζες σε μια κοινωνία πραγματικής λαϊκής αυτοδιοίκησης. Ενδεχομένως να υπάρχουν για κάποιο διάστημα. Νομίζω οτι όχι μόνον οι τράπεζες αλλά όλες οι επιχειρήσεις σε μια κοινωνία λαϊκής οικονομίας θα έχουν την μορφή που λές: Ένας άνθρωπος, μια μετοχή, μια ψήφος.\nΔεν ξέρω όμως αν αυτό μπορεί να μπεί σαν άρθρο σε ένα σύνταγμα αυτή τη στιγμή. Ίσως. Εξαρτάται κυρίως από την κοινωνική εμπειρία. Κοινωνικές συνεταιριστικές επιχειρήσεις πρέπει να αναδυθούν πρώτα απο την λαϊκή πρωτοβουλία, να δοκιμαστούν στην πράξη, να αποτελέσουν παράδειγμα ηθικής και αλληλέγγυας οικονομίας, κι ύστερα να οδηγήσουν σε συνταγματική κατοχύρωση. Το σύνταγμα καταγράφει τον συσχετισμό της λαϊκής πάλης με τις ολιγαρχικές μορφές οικονομίας και κοινωνίας. Αυτή η πάλη πρέπει να διεξάγεται συνεχώς και από τα κάτω. Δεν επιβάλλεται απο τα πάνω. Θα το σκεφτούμε όμως, αν μπορεί να υπάρξει μια προσαρμογή στο παρόν σχέδιο, γιατί τα ζητήματα που θέτεις είναι πολύ σοβαρά.\nΙουλίου 18, 2011 στο 2:20 μμ\nως προς το Άρθρο 9Α\nπρος μια έννοια πανδιαφάνειας, όπου όλα τα δεδομένα είναι\nπροσβάσιμα απ΄όλους (έτσι κι αλλιώς ότι ανεβαίνει στο διαδίκτυο\nπαύει να είναι προσωπικό δεδομένο),\nα. (όπως στο Δίκτυο Ανταλλαγών και Αλληλεγγύης της Μαγνησίας) με δημιουργία κοινωνικών (δημόσιων) τραπεζών,\nόπου το χρήμα (ιδεατή μονάδα χρήσης, ανταλλακτικότητας)\nδημιουργείται ( απ΄τον καθένα) τη στιγμή που παράγεται έργο,\nείναι δηλαδή μια δημόσια (ηλεκτρονική) υπενθύμιση παραγωγής/παροχής έργου, που δεν έχει ακόμα ανταλλαχθεί, όπου όλοι έχουν πρόσβαση (συμμετοχή).\nβ. δορυφορικό σύστημα αποφυγής συγκρούσεων αυτοκινήτων\n(όπου η θέση του καθένα μας, μπορεί να είναι προσβάσιμη απ όλους)\nγ. η προστασία των προσωπικών δεδομένων,\nείναι σαν τήν ντροπή ενός ανθρώπου χωρίς ρούχα σ΄ένα σημερινό δημόσιο χώρο, κάτι πού θα΄ναι φυσιολογικό (χωρίς ντροπή) σε μιά κοινωνία που δέν χρησιμοποιεί ρούχα.\nΙουλίου 20, 2011 στο 9:50 πμ\nΝΟΜΙΖΩ ΚΑΙ ΕΓΩ ΟΤΙ Η ΡΙΖΑ ΤΟΥ ΚΑΚΟΥ ΕΙΝΑΙ ΤΟ ΚΡΥΦΟ ! ΠΡΟΣΩΠΙΚΑ ΔΕΔΟΜΕΝΑ ΣΕ ΚΟΙΝΩΝΙΕΣ ΠΟΥ ΕΠΙΤΡΕΠΟΝΤΑΙ ΟΛΕΣ ΟΙ ΙΔΙΑΙΤΕΡΟΤΗΤΕΣ ΔΕΝ ΧΡΕΙΑΖΟΝΤΑΙ ΝΑ ΥΠΑΡΧΟΥΝ !\nΙουλίου 18, 2011 στο 2:28 μμ\nΣυμφωνώ Γιάννη Κ, πως η εκκλησία είναι υπόθεση των πιστών μιας εκάστης. Έκαμα την αναφορά, επειδή υπάρχει στο σχέδιο η φράσηπου αναφέρεται στις σχέσεις λαϊκών συνελεύσεων και εκκλησίας.\nνα ξεχωριστεί το θέμα.\nΤο χρήμα είναι εργαλείο ή θα έπρεπε να είναι εργαλείο και όχι εμπόρευμα στα χέρια μονοπωλιακής εξουσίας, όπως οι τράπεζες.\nΟι τράπεζες της δημοκρατίας, αυτοδιαχειριζόμενες, διαχειρίζονται, αξιολογούν και διανέμουν το χρήμα , ΔΗΜΟΚΡΑΤΙΚΑ, σύμφωνα με αποφάσεις. ΔΕΝ ΥΠΑΡΧΕΙ ΘΕΩΡΙΑ ΔΗΜΟΚΡΑΤΙΚΗΣ ΔΙΑΧΕΙΡΙΣΗΣ ΤΟΥ ΧΡΗΜΑΤΟΣ, στην παγκόσμια βιβλιογραφία. Εσκεμμένα, λέω εγώ.\nΕίναι ζήτημα προς συζήτηση και συναπόφαση.\nΒάζοντας, όμως, το θέμα, τώρα που έχουμε ευρώ, δημιουργείται τεράστιο και παγκόσμιο ζήτημα, που κανείς δεν μπορεί να προσπεράσει. Λαοί και εξουσίες.\nΤο «χρήμα είναι δημόσιο εργαλείο δημόσιας ιδιοκτησίας» είναι ζήτημα συντάγματος. Να μη μπορεί κανείς να το πάρει πίσω.\nΑνοίγει, παράλληλα, και ένα τεράστιο αξιακό ζήτημα:\nΩς πού θέλει ο ιδιοκτήτης λαός να το πάει; Αν κόψουμε αμοιβές και επιχειρματικά κέρδη , κατά τις ορέξεις μας, βλέπω τον πλανήτη να καίγεται.\nΠροηγείται, λοιπόν, η απάντηση σε ερωτήματα, όπως «τι πατρίδα θέλουμε;», «τι ζωή θέλουμε;», «τι σχέσεις;», «τι κόσμο;», «τι προτεραιότητες, αξίες , νόημα ζωής κλπ;» .\nΠροηγείται η παιδεία.\n.Και είναι θέματα, που η αρχαία Ελλάδα είχε απαντήσει. Ισχύει ακόμα και φαίνεται με τρόπο απόλυτο, σήμερα το ορθό του Αριστοτέλη πως αν το χρήμα και ο πλουτισμός γίνουν αυτοσκοπός, επειδή οι αριθμοί (και η απληστία μας, συμπληρώνω) είναι άπειροι, θα οδηγηθούμε στην καταστροφή.\nΠέρασαν χρόνια από τότε, και πρέπει να ξαναγράψουμε ερωτήσεις και απαντήσεις.\nΙουλίου 19, 2011 στο 10:32 πμ\nΔεκτές οι παρατηρήσεις και του Fotis52 και του Odyssey. Θα γίνουν οι απαραίτητες μετατροπές σύντομα και θα σας ενημερώσω με σχόλιο.\nΙουλίου 20, 2011 στο 10:07 πμ\nΠΡΕΠΕΙ ΝΑ ΠΡΟΒΛΕΠΕΤΑΙ ΚΑΙ ΤΡΟΠΟΣ ΕΚΛΟΓΗΣ ΤΩΝ ΚΡΑΤΙΚΩΝ ΛΕΙΤΟΥΡΓΩΝ ΣΧΕΔΙΟ ΠΙΘΑΝΗΣ ΑΝΑΚΛΗΤΟΤΗΤΑΣ ΚΑΘΩΣ ΚΑΙ ΠΕΡΙΟΡΙΣΜΟΙ ΣΤΑ ΑΝΤΑΛΛΑΓΜΑΤΑ ΙΔΙΟΚΤΗΤΩΝ , ΕΦΟΣΟΝ ΘΑ ΣΥΝΕΧΙΣΕΙ ΝΑ ΥΦΙΣΤΑΤΑΙ ΑΤΟΜΙΚΗ ΙΔΙΟΚΤΗΣΙΑ ! ΙΣΩΣ ΣΕ ΠΡΩΤΗ ΦΑΣΗ ΝΑ ΕΙΝΑΙ ΑΝΑΠΟΦΕΥΚΤΟ ΚΑΘΟΤΙ ΕΧΟΥΜΕ ΖΗΣΕΙ ΣΕ ΑΤΟΜΙΚΙΣΤΙΚΕΣ ΚΟΙΝΩΝΙΕΣ !\nΙουλίου 20, 2011 στο 10:12 πμ\nΧΡΕΙΑΖΕΤΑΙ ΠΡΟΒΛΕΨΗ ΘΕΣΜΙΚΗ ΓΙΑ ΑΝΤΑΛΛΑΚΤΙΚΕΣ ΠΑΡΑΛΛΗΛΕΣ ΟΙΚΟΝΟΜΙΕΣ , ΤΡΑΠΕΖΑ ΧΡΟΝΟΥ , ΤΟΣΟ ΓΙΑ ΤΙΣ ΥΠΟΧΡΕΩΣΕΙΣ ΟΣΟ ΚΑΙ ΓΙΑ ΤΟ ΕΥΡΟΣ ΟΠΟΥ ΘΑ ΜΠΟΡΟΥΝ ΝΑ ΛΕΙΤΟΥΡΓΟΥΝ ΑΥΤΟΝΟΜΕΣ ΚΟΙΝΟΤΗΤΕΣ ΑΝΤΑΛΑΓΗΣ ΑΓΑΘΩΝ ΚΑΘΩΣ ΚΑΙ ΤΟΥ ΤΡΟΠΟΥ ΣΥΝΕΙΣΦΟΡΑΣ ΤΟΥΣ ΣΤΟ ΚΟΙΝΟ ΑΓΑΘΟ\nΙουλίου 20, 2011 στο 10:55 μμ\n«… Η κοινωνία δεν είναι ένας σωρός από ανθρώπους, πράγματα και ιδέες. Υπάρχει αλληλεξάρτηση μεταξύ τους…..».\nΠως καθορίζεται αυτή η σχέση; Αν δεν καθοριστεί αυτό οδηγούμαστε σε μια από τα ίδια, στην εκμετάλλευση των εργαζομένων. Βλέπουμε να συνεχίζουν να υπάρχουν οι αντίθετες έννοιες εργοδότης-εργαζόμενος, κοινή-ατομική ιδιοκτησία. Και κατά συνέπεια αφέντης-σκλάβος. Όλα όσα μας οδήγησαν εδώ που βρισκόμαστε. Δηλαδή ο καπιταλισμός.\nΆρθρο 1, παρ. 4.\nτο άρθρο αυτό αντιφάσκει. Δεν είναι δυνατόν τα αγαθά να είναι κοινά, αλλά να υπάρχει ταυτόχρονα και ατομική ιδιοκτησία.\nΆρθρο 12, παρ. 1\nΗ ίδια αντίφαση με τα κοινά αγαθά\nΠως θα προστατεύεται η εργασία, όταν θα συνεχίσουν να υπάρχουν εργοδότες και εργαζόμενοι;\nΤι σημαίνει η έννοια «εργαζόμενος»; Οι τραπεζίτες και κάθε λογής ανεπάγγελτοι εισοδηματίες λογίζονται στους εργαζόμενους ή υπάρχει η ιδιαίτερη κατηγορία των ραντιέριδων οπότε δεν ισχύει γι’ αυτούς «το ίση εργασία-ίση αμοιβή».\nΙουλίου 21, 2011 στο 11:25 πμ\nΣημαντική η παρατήρηση σου tanzo. Θα το κοιτάξουμε και θα ενημερώσω με σχόλιο, για την αλλαγή.\nΙουλίου 22, 2011 στο 1:49 πμ\nη κατάρρευση της υπάρχουσας οικονομίας\n(σήμερα 80% πλασματική, 20% πραγματική,\nαύριο 90% 10%, μεθάυριο…)\nειναι το τέλος του εφιάλτη,\nη απαρχή μιάς πραγματικής οικο νομίας όπου το χρήμα\n(ιδεατή μονάδα χρήσης, ανταλλακτικότητας)\nόπου οι πόροι του πλανήτη ειναι δημόσια αγαθά.\nστην υπάρχουσα παγκόσμια οικονομία\nμόνο το 20% του συνόλου των χρημάτων, χρηματιστηριακών προίόντων αντιστοιχούν σε έργο που έχει παραχθεί ή σε παροχή αγαθών,\nένα ποσοστό πού θά τίνει μέρα τη μέρα στο μηδέν.\nη αιτία βρίσκεται στη δημιουργία χρήματος (μηδενικής φέρουσας αξίας)\nαπο ελάχιστα ιδιωτικά κέντρα, τράπεζες (χωρίς κανένα δημόσιο έλεγχο).\nένα πραγματικό χρήμα μπορεί να δημιουργείται απ΄τον καθένα\nακριβώς τη στιγμή που παράγεται έργο,\nσάν μιά ιδεατή μονάδα χρήσης, ανταλλακτικότητας,\nσάν μιά δημόσια υπενθύμιση (παραχθέντος) έργου γιά τον καθένα\nσάν ένα δημόσιο χρέος πρός τόν καθένα μας.\nκάθε χρήμα πού κατέχουμε σήμερα τίνει να ταυτιστεί\nμε χρέος πρός άλλους,\nφεύγοντας απο εμάς και αλλάζοντας χέρια θα ανηφορίζει μέχρι να φτάσει στήν κορυφή μιάς πυραμίδας (εκεί απ΄ όπου είχε παραχθεί ),\nμιάς κενής (πλέον) πυραμίδας όπου όλοι εμείς\n(οι χρήστες του χρήματος), αποτελούμε τήν επίπεδη βάση της.\nσήμερα μπορούμε να έχουμε λόγω οικονομικής κρίσης,\nένα άνεργο λογιστή καί ένα μανάβη (χωρίς λογιστική στήρηξη) με αδιάθετα προίόντα,δηλαδή ένα λογιστή που θα πεινάσει,\nσάπισμα αδιάθετων προίόντων, δυσλειτουργία\nμανάβικου… (συσσώρευση αρνητικού έργου),\nενώ με μιά ανταλλαγή λογιστικής υπηρεσίας με προίόντα\n(χωρίς μεσολάβηση τρίτων) θα έχουμε παραγόμενο έργο.\nη αγορά προίόντων εκ τών άνω (απο τήν κορυφή τής πυραμίδας)\nόπως αυτοκίνητα, ηλεκτρονικά, κλπ\nθα συνεχίζει να συντηρεί την υπάρχουσα οικονομία παράλληλα\nσέ μιά αναπτυσσόμενη πραγματική οικονομία,\nμέχρι που η παραγωγή κάθε προίόντος να είναι οριζόντια (επίπεδη),\nσε κάθε σημείο τού πλανήτη (δηλαδή σφαιρική),\nοπότε η τρέχουσα (πλασματική) οικονομία\nθα ΄χει απορροφηθεί πλήρως απ΄την πραγματική.\nδημιουργία ανοιχτής (διάφανης) ηλεκτρονικής δημόσιας τράπεζας,\nόπου θα υπάρχουν όλες οι υπενθιμίσεις έργου που δέν έχουν ακόμα\nανταλλαχθεί (διαγραφεί) , όλων.\nδημιουργία δικτύου ανταλλαγών αγαθών και χρόνου\nδημιουργία δικτύου ανταλλακτικών αγορών,\nμε εσωτερική χρήση τυπωμένων μονάδων.\nκάθε σπιθαμή του πλανήτη,\nκάθε ανθρώπινο κατασκεύασμα και πολύ περισσότερο\nκάθε πλανητικός πόρος,\nθεωρείται κατ΄αρχάς κοινή κληρονομιά (δημόσια περιουσία) η οποία\nμέσα από μιά συνεχή δημόσια διαβούλευση,\n(μέ γνώμονα τήν αξιοποίηση όλων αυτών\nκατά τον πιο ανθρωπιστικό και αποδοτικό τρόπο),\nή επαναπαρέχεται στούς αρχικούς ιδιοκτήτες\nμε τήν έννοια τής ατομικής ευθύνης,\nή παραμένει δημόσια (συλλογική ευθήνη),\nωστόσο αποδεσμεύονται απο την έννοια του χρήματος\n(εκτός των κατασκευασμάτων)\nκαι μπορούν (όσα είναι σε ατομική ευθύνη)\nμόνο να ανταλλάσονται μεταξύ τους.\nΙουλίου 30, 2011 στο 1:36 μμ\nΣυγνώμη για την καθυστέρηση. Οι αλλαγές που υποδείξατε έγιναν.\nΤροποποιήθηκε το αρ.4 παρ 7. με την προσθήκη της απαγόρευσης συμμετοχής σε επιθετικούς πολέμους\nΤροποποιήθηκε το αρ. 9Α με την προσθήκη οτι οι συνελεύσεις αποφασίζουν τι είναι προσωπικό δεδομένο και τι όχι\nΠροστέθηκαν τα καινούργια άρθρα 13 και 14 για την οικονομία και τις εργασιακές σχέσεις και τροποποιήθηκε το αρ.18 (πρώην 16) αντίστοιχα, σύμφωνα με τις υποδείξεις του tanzo και του FOTIS52\nΤροποποιήθηκε το αρ. 29 παρ. 2 με την πρόσθεση διάταξης για την ανακλητότητα των δημοσίων υπαλλήλων σύμφωνα με την υπόδειξη του ΦΩΤΙΟΥ ΤΖΑΜΑΛΟΥΚΑ.\nΑν δεν υπάρξουν καινούργιες υποδείξεις τις επόμενες μέρες, το τροποποιημένο προσχέδιο θα αναρτηθεί στην σελίδα «Διάλογος για την Άμεση Δημοκρατία» ενώ θα ανεβάσουμε και ξεχωριστό άρθρο με τις εκτιμήσεις μας για αυτήν εδώ την διαβούλευση, και γενικά για τα ζητήματα της πολιτειακής αλλαγής.\nΙουλίου 30, 2011 στο 10:17 μμ\nάρθρο 13. 2\n… υπενθυμίσεις παραχθέντος έργου…\nάρθρο 13. 3\nκάθε σπιθαμή γής, …κάθε φυσικός πόρος…\nάρθρο 13. 3 – άρθρο 12. 2\nέχουν κοινό θέμα και σε κάποια σημεία αντιφάσκουν\nιδιοκτησία / ατομική ευθύνη\nη αποζημίωση εν γένει καταβάλλεται σε είδος (γή με γή)\nκαι μόνο σε ειδικές περπτώσεις (μέσω συνέλευσης)\nαλλάζει το αξιακό της πεδίο.\nάρθρο 12. 1\nοι έννοιες ιδιωτικό / δημόσιο δέν είναι στό ίδιο επίπεδο\nόλα είναι πρώτιστα δημόσια,\nτο δε ιδιωτικό είναι απλά μέρος του δημοσίου\n(τα δικαιώματα απορρέουν απο το δημόσιο πρός το ιδιωτικό)\nάρθρο 13. 1\nίσως χρειάζεται να γίνεται κατανοητό\nότι η τρέχουσα (πλασματική) οικονομία\nέχει να απορροφηθεί πλήρως απ΄την πραγματική\nΙουλίου 31, 2011 στο 2:35 πμ\nγια κοίταξέ το τώρα στα σημεία που είπες\nΑύγουστος 1, 2011 στο 1:57 μμ\nΒρίσκω ιδιαίτερα σημαντική την πρωτοβουλία σύνταξης σχεδίου συντάγματος. Θα προτιμούσα τον όρο «Καταστατικός Νόμος», ή τον ακόμα επιτυχέστερο «Θεμελιακός Νόμος του Πολιτεύματος της Άμεσης Δημοκρατίας των Ελλήνων». Βρίσκω επίσης πολύ γόνιμο το διάλογο που γίνεται με αφορμή αυτό το σχέδιο. Σ’ αυτό το διάλογο θα ήθελα να προσθέσω τις παρακάτω παρατηρήσεις, ως ένα σύντομο σκεπτικό και στη συνέχεια, συμφωνώντας περίπου με το Φίλιππος, αλλά και με την ιστορική εμπειρία πως οι θεμελιακοί νόμοι είναι συνήθως πολύ σύντομοι, προτείνω ένα σύντομο Σχέδιο Θεμελιακού Νόμου με τις βασικές αρχές που κατά τη γνώμη μας θα έπρεπε να διέπουν μια αυριανή Άμεση Ελληνική Δημοκρατία, αφήνοντας αναγκαστικά τον αποφασιστικό λόγο και φυσικά τις λεπτομέρειες σ’ εκείνους που θα την κάνουν πραγματικότητα.\n1.\tΆμεση Δημοκρατία δεν μπορεί να οικοδομηθεί σε συνθήκες οικονομικής ανισότητας, γιατί όπου υπάρχει οικονομική ανισότητα δεν μπορεί να υπάρξει ισονομία, ισοπολιτεία, ισηγορία, ισοευκαιρία και συνεπώς δεν μπορεί να υπάρξει ισόμερη οικονομική και κοινωνική ανάπτυξη, δηλαδή ισόμερη ατομική-συλλογική-κοινωνική ευημερία και άρα δεν μπορεί να υπάρξει ατομική και συλλογική ελευθερία και ανθρωπιστικός πολιτισμός. Το μόνο που μπορεί να υπάρξει, σε συνθήκες καπιταλιστικής ανισότητας, είναι η καπιταλιστική βαρβαρότητα, αλλά αυτό υποτίθεται πως θέλουμε να αλλάξουμε. Το συμπέρασμα λοιπόν είναι και συμφωνώ με την παρατήρηση του markos και του tanzo πως χωρίς Κοινοκτημοσύνη πάνω στη γη, στον οικονομικό, πνευματικό και παραγωγικό πλούτο (μέσα παραγωγής κλπ. κλπ.) δεν μπορούμε να ελπίζουμε σε ένα καλύτερο κόσμο. Η Άμεση Δημοκρατία δεν μπορεί να είναι μια απόπειρα καλλωπισμού του καταστροφικού και απάνθρωπου καπιταλισμού και γι’ αυτό δεν μπορεί να περιορίζεται σε μεταρρυθμίσεις που δεν αλλάζουν τόσο τις εμπράγματες σχέσεις των τοπικών συλλογικοτήτων (Κοινοτήτων, Δήμων), των κοινωνιών και κατ’ επέκταση της ανθρωπότητας με τη Φύση, τη γη και τις άλλες πηγές πλούτου, τη σχέση της κοινωνίας-ανθρωπότητας με την επιστήμη, την τεχνολογία και τον πολιτισμό και τελικά τις σχέσεις μεταξύ των ανθρώπων. Είναι προφανές πως όσο θα διατηρείται η ατομική ιδιοκτησία στη γη, στα μέσα παραγωγής, στη γνώση, στην τεχνολογία και στον πολιτισμό τόσο θα διατηρείται ένας κοινωνικός καταμερισμός της εργασίας, στα πλαίσια του οποίου κάποιοι θα κάνουν κουμάντο στην υπόλοιπη κοινωνία και θα πλουτίζουν σε βάρος της και οι υπόλοιποι, περίπου τα 9/10 θα εκτελούν εντολές σε βάρος τους και ως εκμεταλλευόμενοι-εξουσιαζόμενοι θα λιμοκτονούν, θα καταπιέζονται και θα αλλοτριώνονται σε πιστούς, οπαδούς, καταναλωτές και μισθωτούς, ή άνεργους δούλους. Αίροντας η Άμεση Δημοκρατία το καθεστώς της ατομικής ιδιοκτησίας πάνω στη γη και στα μέσα παραγωγής καταργεί τον λεγόμενο κοινωνικό καταμερισμό της εργασίας, καταργεί δηλαδή με την Κοινωνική Αυτοδιαχείριση τη διάσπαση της κοινωνίας σε εκμεταλλευτές και εκμεταλλευόμενους, σε εξουσιαστές και εξουσιαζόμενους, που σημαίνει σε τελική ανάλυση πως καταργεί το Κεφάλαιο και συνεπώς και τη μισθωτή δουλεία. Για όλους αυτούς τους λόγους σε συνθήκες Άμεσης Δημοκρατίας δεν μπορεί να γίνεται λόγος για επιχειρήσεις, επιχειρηματίες, εργοδότες, εργαζόμενους, μισθωτούς, κίνητρα, κέρδος, για εμπορευματικές σχέσεις, για συσσώρευση ατομικού-ιδιωτικού πλούτου, γιατί αυτές οι έννοιες ανήκουν στον καπιταλισμό και οδήγησαν την ανθρωπότητα στη σημερινή βαρβαρότητα. Σε συνθήκες Άμεσης Δημοκρατίας μιλάμε για κοινωνική –οικουμενική διαχείριση όλων των οικοσυστημάτων του πλανήτη, για κοινωνική οικονομία, για κοινωνικά αυτοδιαχειριζόμενες παραγωγικές μονάδες, για το αναγκαίο κοινωνικό πλεόνασμα, για ελεύθερη ατομική και συλλογική δημιουργικότητα, για άμιλλα, για ισοκατανομή στη βάση των κοινωνικά προσδιοριζόμενων πραγματικών αναγκών, για αλληλεγγύη, για ατομική στα πλαίσια της συλλογικής-κοινωνικής-οικουμενικής ευτυχίας και για ουμανιστικό πολιτισμό, πράγματα που, ιστορικά αποδειγμένα, αποτελούν πάγια αιτήματα της εργαζόμενης κοινωνίας-ανθρωπότητας από την αθώα αγριότητα μέχρι τις μέρες μας. Σε συνθήκες Άμεσης Δημοκρατίας καταργείται ο εμπορευματικός χαρακτήρας της παραγωγής και συνεπώς καταργείται και το χρήμα ως μέσο πλουτισμού, αναθεωρείται η έννοια του πλούτου και αντικαθίσταται από βαθμούς ελευθερίας, ευημερίας και ευτυχίας. Η οικονομική ισότητα δεν είναι ποσοτική, αριθμητική, αλλά ποιοτική δηλαδή κοινωνική ισότητα και γι’ αυτό δεν μετριέται άπαξ ή περιοδικά, αλλά κάθε στιγμή του ατομικού και κοινωνικού βίου, ως ισοζύγιο μεταξύ των αναγκών και των απολαβών του καθενός, ώστε κανείς να μην απολαμβάνει περισσότερα και κανείς να μην απολαμβάνει λιγότερα από όσα χρειάζεται.\n2.\tΜε την κατάργηση της ατομικής ιδιοκτησίας στη γη στη Φύση, στα μέσα παραγωγής και στα παραγόμενα αγαθά καταργείται επίσης ο καταστροφικός ανταγωνισμός μεταξύ των ανθρώπων, των τάξεων και των εθνών, με αποτέλεσμα τη σταδιακή διαμόρφωση ενός Οικουμενικού Ουμανιστικού Πολιτισμού της ισορροπίας με τη Φύση, της ισότητας, της συνεργασίας, της άμιλλας, της ελευθερίας, της ευημερίας και της ειρήνης.\n3.\tΣε συνθήκες Άμεσης Δημοκρατίας όπου καταργείται το ατομικό και ταξικό μονοπώλιο της πληροφορίας και της γνώσης, η επιστημονικά έγκυρη και κοινωνικά χρήσιμη γνώση θα είναι απόλυτα κοινωνικοποιημένη και στη διάθεση όλων των ανθρώπων και δεν θα υπάρχουν περιθώρια για σκοταδιστικές θρησκείες που διχάζουν τις κοινωνίες και την ανθρωπότητα ολόκληρη σε «πιστούς» και «άπιστους» και συνεπώς δεν θα υπάρχουν περιθώρια για εξουσιαστικά και παραεξουσιαστικά ιερατεία που είτε εκμεταλλεύονται, με τη βοήθεια θρησκευτικών και παραθρησκευτικών, εκκλησιαστικών και παραεκκλησιαστικών αγυρτών-‘θαυματοποιών’ και φανατικών φονταμενταλιστών, πνευματικά, κοινωνικά, οικονομικά και πολιτικά τους πιστούς, είτε υποδουλώνουν και εξοντώνουν με τη βία των όπλων τους υποτιθέμενους άπιστους για να υφαρπάξουν τη γη τους και να εκμεταλλευτούν την εργατική τους δύναμη. Γι’ αυτό σε συνθήκες Άμεσης Δημοκρατίας δεν αναγνωρίζονται θρησκείες και οργανωμένες εκκλησίες με ιερατεία γιατί οι μεταφυσικές ανησυχίες, ακόμα και η όποια πίστη σε υποτιθέμενες μεταφυσικές δυνάμεις είναι απόλυτα προσωπικές υποθέσεις και μόνο ως τέτοιες είναι απόλυτα ελεύθερες και προστατεύονται ως ατομικές δοξασίες από κάθε απόπειρα εκμετάλλευσής τους από άτομα ή οργανωμένα ιεραρχικά, εξουσιαστικά και δήθεν θεόσταλτα ιερατεία.\n4.\tΝομίζω πως το δικό μας χρέος είναι να θέσουμε το πρόβλημα της αναζήτησης ενός καλύτερου κόσμου, ο οποίος προφανώς βρίσκεται πέρα από κα ενάντια στον καπιταλισμό και να προσπαθήσουμε να σπρώξουμε τις εξελίξεις προς αυτή την κατεύθυνση. Όσο για τα ιδιαίτερα χαρακτηριστικά αυτού του κόσμου μπορούμε να τα προσεγγίσουμε με βάση τις σημερινές ανάγκες και δυνατότητές μας, ως κοινωνίες, προσθέτοντας τα θέλω και τα μη θέλω μας. Την οριστική όμως μορφή του θα τη δώσουν οι γενιές που έρχονται και θα πραγματοποιήσουν την Άμεση Δημοκρατία και αυτές δεν μπορούμε να τις δεσμεύσουμε.\nΆρθρο 12. Για την αναθεώρηση του Θεμελιακού Νόμου της Άμεσης Ελληνικής Δημοκρατίας απαιτείται σχετική εισήγηση αναθεωρητικής Εθνοσυνέλευσης και ομοφωνία όλων των ενοριακών συνελεύσεων η οποία θα επικυρώνεται μετά από τουλάχιστον τρεις μήνες, με εθνικό δημοψήφισμα και εφόσον αυτό θα συγκεντρώνει πλειοψηφία των 4/5 του συνολικού πληθυσμού της χώρας.\nΑύγουστος 4, 2011 στο 3:18 μμ\nΙσλανδία, πώς διαμορφώνεται ένα νέο σύνταγμα


PINOT GRIS CLOS JEBSAL VENDAGES TARDIVES '04 750ml - Κρασιά\nPINOT GRIS CLOS JEBSAL VENDAGES TARDIVES '04 750ml\nΈνας εντυπωσιακός βιολογικός οίνος από αμπελώνες στην Αλσατία\nΜε τα σταφύλια να αγγίζουν το αποκορύφωμα της ωρίμανσης τους, η συγκομιδή για αυτό το κρασί ξεκινάει. Η παλέτα είναι σφιχτή, συμπυκνωμένη, με σαγηνευτικά αρώματα μελιού, βερίκοκου, και γλυκών μούρων. Έχει μεγάλη δυνατότητα παλαίωσης. Το χρυσό του χρώμα και η φρεσκάδα των ποικίλων αρωμάτων του όπως αμύγδαλο, μέλι, και μάνγκο το κάνουν ακαταμάχητο. Στο στόμα είναι μεταξένιο πλούσιο, και εκρηκτικό.\nΣυνοδεύει foie gras, πιάτα της ασιατικής κουζίνας με μπαχαρικά και κάρυ. Σερβίρεται στους 10-12°C.\nΑξιολογείτε: PINOT GRIS CLOS JEBSAL VENDAGES TARDIVES '04 750ml\nPINOT GRIS CLOS WINDSBUHL '03 750ml\nPINOT GRIS ALTENBOURG '16 750ml\nSANCERRE BLANC AOC D' ANTAN '17 750ML


Απρίλιος | 2013 | ΣΑΡΚΑΖΩ | ΝΕΑ-ΕΙΔΗΣΕΙΣ ΤΗΣ ΘΕΣΣΑΛΟΝΙΚΗΣ\nΕΥΧΕΣ «ΣΑΡΚΑΖΩ ΝΕΑ»\nPosted on 30 Απριλίου, 2013 by sarkazo\nTo «ΣΑΡΚΑΖΩ ΝΕΑ» και οι συνεργάτες του, μεταφέρουν τις ΕΥΧΕΣ, σε κάθε φίλη και φίλο, για σωματική και πνευματική υγεία, (γιατί την έχουμε ανάγκη) και ΑΓΑΠΗ, τις Άγιες Ημέρες του Πάσχα.\nΟι καιροί είναι δύσκολοι, αλλά έχουμε περάσει και χειρότερα, και γι’ αυτό, μπορούμε ν’αντέξουμε και το σήμερα.\nΥπάρχουν ΑΝΘΡΩΠΟΙ, ανάμεσά μας, που δεν έχουν ν’ αγοράσουν, όχι αρνί, ούτε καν κρέας, για να γευτούν τη μυρωδιά του Πάσχα, ΑΝΘΡΩΠΟΙ που ντρέπονται να ζητιανέψουν, ΑΝΘΡΩΠΟΙ τους οποίους ΠΡΕΠΕΙ να βοηθήσουμε με κάθε τρόπο και με κάθε μέσον, με το ελάχιστο ή το καλύτερο δυνατόν, ο καθένας μας.\nPosted on 26 Απριλίου, 2013 by sarkazo\nΈνωση Ποντίων Ωραιοκάστρου και Φίλων (ΕΠΩΦ)\nΗ ΕΠΩΦ υπενθυμίζει ότι μέχρι την Παρασκευή συνεχίζει την συγκέντρωση τροφίμων για τις ευπαθείς ομάδες των συμπολιτών μας. Η συγκέντρωση γίνεται Τέταρτη – Πέμπτη -Παρασκευή, 7.30 – 9 στα γραφεία της, στο Κονταξοπουλειο Δημοτικό Γυμναστήριο..\nΟ Πολιτιστικός Σύλλογος Πετρωτού σάς προσκαλεί στην εκδήλωσή του:\nΠΕΤΡΩΤΟ 7 Μαΐου – Εορτασμός Πρωτομαγιάς- Παλιακός Γάμος\nΟ Πολιτιστικός Σύλλογος Πενταλόφου με ανακοίνωσή του, προσκαλεί όλο τον κόσμο, στην 1η Ανθοέκθεση που διοργανώνει την Κυριακή 28 Απριλίου 2013, από τις 9π.μ. έως και τις 8μ.μ.\n2η Συνάντηση Εφηβικών Χορευτικών\nΟ Πολιτιστικός Σύλλογος Δρυμού οργανώνει για δεύτερη συνεχή χρονιά τη Συνάντηση Εφηβικών Χορευτικών με θεματικό επίκεντρο τον εορτασμό του Λαζάρου. Το Σάββατο 27 Απριλίου 2013 στις 18:00 στο Κλειστό Γυμναστήριο Δρυμού «Παναγιώτης Νέτσικας» …\nΑπόδοτε τα του Καίσαρος τω Καίσαρι !!!!\nPosted on 23 Απριλίου, 2013 by sarkazo\nΑναγνωρίζοντας το λάθος, στο άρθρο μας της 22 Απριλίου 2013 με θέμα: ΜΠΑΤΟΣ ΕΔΩ ΜΠΑΤΟΣ ΕΚΕΙ ΠΟΥ ΕΙΝΑΙ Ο ΜΠΑΤΟΣ;\nΣας ενημερώνουμε ότι αυτό, δεν οφείλεται σε σκοπιμότητα, αλλά καθαρά και μόνο σε κεκτημένη ταχύτητα.\nΓια την αποκατάσταση της αλήθειας σας γνωρίζουμε ότι η συγκεκριμένη ερώτηση ότι: « στην Βελτίωση – Διαπλάτυνση της κεντρικής οδού Δ.Δ. Πενταλόφου – Δ.Δ. Νεοχωρούδας δεν προβλέπονται θέσεις κάδων;»\nέγινε στο Δημοτικό Συμβούλιο του Δήμου Ωραιοκάστρου, πρώτα από τον κ. Σάββα Αντωνιάδη Ανεξάρτητο Δημοτικό Σύμβουλο Ωραιοκάστρου, για να πάρει την απάντηση :\n«Δεν υπήρχε αρκετό περιθώριο για να δημιουργήσουν θέσεις κάδων, γιατί αν δημιουργούσαν δεν θα υπήρχε πεζοδρόμιο».\nΣαν να λέμε: “Κι ομπρέλες να φυτέψεις εδώ, θα καρποφορήσουν”, ή “Σαν πας στην Καλαμάτα και ‘ρθεις με το καλό, φέρε μ’ ένα μαντήλι να δέσω στο λαιμό αμάν, να ‘ναι μεταξωτό………………\nΜ’ αγαπάς δε μ’ αγαπάς, μ’ αγαπάς ή με γελάς …….!!!\nΜΠΑΤΟΣ ΕΔΩ ΜΠΑΤΟΣ ΕΚΕΙ ΠΟΥ ΕΙΝΑΙ Ο ΜΠΑΤΟΣ;\nPosted on 22 Απριλίου, 2013 by sarkazo\nΣτην αντιπολίτευση του Δήμου Ωραιοκάστρου αναζητούν ακόμη τα κλειδιά ώστε να δημιουργηθεί ένα ενιαίο μέτωπο, με προσανατολισμό μια ισχυρή αντιπολίτευση, ένα ρεύμα ανατροπής, που θα περιλαμβάνει κανονικούς φορείς, πολίτες και προσωπικότητες του Δήμου, γιατί όπως μας μεταφέρουν πολλοί πολίτες «δεν πάει άλλο».\nΤο τελευταίο χρονικό διάστημα, υπάρχει εντονότατος προβληματισμός από την απουσία, του επί σειρά ετών, πρώην Δημάρχου κ. Μπάτου Ν. από τα δρώμενα του Δήμου, αλλά και των στελεχών της παράταξής του, από την «μάχη της αντιπολίτευσης».\nΗ παράταξη του μοιάζει με ακυβέρνητο καράβι έτοιμο να βουλιάξει στο μέσο του ωκεανού. Ο καπετάνιος που είναι;\nΑπό την έως τώρα παρουσία του, είναι σαφές ότι ο κ. Μπάτος, αποφεύγει να εμπλακεί σε πολιτική αντιπαράθεση, γεγονός που προκαλεί ποικίλα ερωτηματικά σε πολλά στελέχη της παράταξης, των οπαδών του και γενικά των πολιτών του Δήμου.\nΤα ερωτηματικά είναι πολλά. Τι θα κάνει τελικά; θα αφήσει έτσι άδοξα μια πλούσια πολιτική κληρονομιά; Που πήγε η δυναμική του; Γιατί κρύβεται; Τι πραγματικά συμβαίνει;\nΣτο εσωτερικό της παράταξης του και σε μεγάλο μέρος των ψηφοφόρων είναι πολλοί εκείνοι που πιστεύουν ότι θα πρέπει επιτέλους να «πετάξει τα γάντια» της αντιπαράθεσης, με τον συνδυασμό του κ. Σαραμάντου.\nΠολλές είναι επίσης οι φωνές από τους ψηφοφόρους του, που τον καλούν να βάλει φρένο στο γενικό μπάχαλο που επικρατεί στον Δήμο και που είναι συνέπεια της απραξίας, γιατί τα χειρότερα θα έρθουν αν δεν σταματήσει αυτή η αδιαφορία των διοικούντων.\nΕμείς και όλος ο κόσμος κρίνοντας αναδρομικά όλο το έργο που άφησε ο κ. Μπάτος στον Δήμο δεν θα μπορούσαμε παρά μόνον να μνημονεύσουμε τις επιτυχίες του και το έργο που άφησε. Όχι όμως και την περίεργη απουσία του από το ιερό καθήκον της αντιπολίτευσης.\nΘεωρούμε ότι η παρουσία και ενασχόληση του στα κοινά είναι απαραίτητη.\nΜε εξαίρεση τον Επικεφαλής της Ανεξάρτητης Δημοτικής Κίνησης Πολιτών «ΠΟΛΙΤΕΙΑ ΜΕ ΟΡΑΜΑ» κ. Γαβότση Αστ. γενική διαπίστωση είναι ότι κανένας άλλος δεν παρεμβαίνει ούτε καν με δήλωση.\nΟ κ. Γαβότσης Αστ. είναι ο μόνος Επικεφαλής που έως τώρα καυτηριάζει με παρεμβάσεις του, όλα τα κακώς κείμενα του Δήμου . Τελευταία μάλιστα, αναφέρθηκε στην άθλια κατάσταση των παιδικών χαρών του Δήμου και στη Νεοχωρούδα καθώς και για τον δρόμο προς τον Πεντάλοφο που διαπλατύνεται αλλά δεν θα διαθέτει θέσεις κάδων.\nΑναφέρθηκε επίσης στο σχέδιο επαναφοράς του Ψυχιατρικού οικοτροφείου στο Μελισσοχώρι και σε πολλά προβλήματα του Δήμου.\nΩστόσο όπως βεβαιώνουν στελέχη της παράταξης του κ. Γαβότση η εικόνα αυτή θα αλλάξει, αφού οι παρεμβάσεις θα είναι ακόμη πιο έντονες και πάνω σ΄αυτό, προαναγγέλλουν πολλές εκπλήξεις.\nΑπό την άλλη η παράταξη του κ. Σαραμάνου με σπασμωδικές κινήσεις δίνει την εικόνα της επικοινωνιακής υπέροχης, χωρίς αυτή να υπάρχει πραγματικά.\nΟ κ. Σαραμάνος ήδη έχει αναλάβει εδώ και καιρό πρωτοβουλίες, (ψαρεύει) κυρίως (άστεγα) στελέχη, κατηγορίας γ’ και δ΄ σε δυναμικότητα, των συνδυασμών της αντιπολίτευσης, με σημείο αναφοράς τις συμμαχίες, που στόχο έχουν την ενίσχυση του συνδυασμού στις επερχόμενες Δημοτικές εκλογές.\nΓια το σκοπό αυτό, (ρίχνει παραγάδι), παρακολουθεί με ιδιαίτερο ενδιαφέρον όσα στελέχη εδώ και καιρό κρατούν αποστάσεις διακριτές από τους αρχηγούς τους.\nΌσο για τα του Δήμου αυτά μπορούν να περιμένουν!!!!\nΗ ΠΙΤΣΑΡΙΑ Ο ΑΡΡΑΒΩΝΑΣ ΚΑΙ Ο ΓΑΜΟΣ\nPosted on 9 Απριλίου, 2013 by sarkazo\nΤην πρώτη φορά μάθαμε ότι κατέβηκε με τον Συνδυασμό του κ. Μπάτου. Ξαφνικά άλλαξε στρατόπεδο και την δεύτερη φορά ξαναμάθαμε ότι δοκίμασε την τύχη του κατεβαίνοντας με τον συνδυασμό του κ. Γαβότση από τον οποίο επίσης έφυγε.\nΟι πληροφορίες έλεγαν ότι σκεφτόταν να κατεβάσει δικό του σχήμα στις επερχόμενες εκλογές.\nΜετά την συνάντηση της πιτσαρίας στην οποία παραβρέθηκαν πολύ ελάχιστοι οπαδοί, γνωστοί και φίλοι, δηλαδή, όπως λέει η παροιμία εμείς, εσείς και μερικοί περαστικοί που νόμιζαν ότι μοιράζουν δωρεάν πίτσα λόγω τις κρίσης, το ξανασκέφτηκε.\nΤο έχουμε πει και το έχουμε επαναλάβει πολλές φορές αγαπητοί μου φίλοι, ότι των φρονίμων τα παιδιά, πριν ακόμη κάνουν τέτοια κίνηση το σωστό είναι: Σ’ αυτήν την περίπτωση να αγοράζεις μεζούρα για να μετρήσεις το μπόι σου, αλλά όταν βλέπεις ότι μένεις στους πόντους, προχωρείς παρακάτω και παίρνεις ογκόμετρο για να μετρήσεις ψήφους, αλλά όταν βλέπεις ότι η κάλπη έμεινε στον πάτο, παίρνεις λοιπόν ζυγαριά για να μετρήσεις κιλά, αλλά η βελόνα έδειξε ότι έχεις μόνο γραμμάρια, τότε πηγαίνεις στον μανάβη για να αγοράσεις ζαρζαβατικά αλλά όταν και τα κουκιά δεν σου βγαίνουν. Τι κάνεις τότε; Μια τρύπα στο νερό ή κάθεσαι στα αυγά σου.\nΠαρ΄ όλα αυτά φίλοι μου, τελικά η συνάντηση έγινε…… Ανεπιβεβαίωτες πληροφορίες λένε, ότι υπήρχε πολύμηνο φλερτ, (Δεν γνωρίζουμε αν στην γιορτή των ερωτευμένων, έστειλε, η του έστειλαν σοκολατάκια, ή λουλούδια, με κόκκινες καρδούλες),.\nΤο ραντεβού πάντως πραγματοποιήθηκε το Σάββατο 6 Απριλίου 2013 και ώρα 9.45 – 10 το βράδυ, και μάλιστα έγινε και στην πιτσαρία . Τυχαίο δεν νομίζω!!!!\nΣτο τραπέζι παρόντες ήταν οι κ. Σταύρος Μαρμαρίδης, (λείπει ο Μάρτης από την Σαρακοστή;), κ. Τσακίρης Παντελής, ή κ. Καρασσαβίδη, σύζυγος του κ. Καρασσαβίδη!!!!!, κάποιος ελάχιστα γνωστός, υποψήφιος με τον συνδυασμό της κ. Αλύρη, o Δήμαρχος κ. Σαραμάντος και ο σοφέρ του, και φυσικά ο κ. Καρασαβίδης .\nΜα θα μου πείτε ότι μπορεί να ήταν κάτι τυχαίο. Συμφωνούμε και εμείς μαζί σας. Τυχαίο ήταν, τα παιδιά πείνασαν και πήγαν για πίτσα, Τι το πονηρό; Εμείς δεν λέμε το αντίθετο. Έπειτα αν όλοι κρίνουμε και από την τοποθέτηση – σύμπλευση του συγκεκριμένου δημοτικού σύμβουλου, στα θέματα της Δημαρχιακής επιτροπής όπου συμμετείχε, με την διοίκηση του Δήμου, κυρίως τον τελευταίο χρόνο, τότε θα συμφωνήσουμε με τα χίλια. Ναι, ναι, ναι σε όλα!!!\nΤο πανηγύρι της εξόδου στην πιτσαρία, άρχισε με χαμόγελα, χαρές και μουσική. Δεν γνωρίζουμε όμως αν μοίρασαν της γριάς το μαλλί, χαλβά, κουλούρια ή αν είχε παζάρι και συγκρουόμενα. Λογικά όμως σε τέτοια πανηγύρια δεν λείπει το παζάρι….\nΕπίσης δεν έχουμε πληροφορία αν έφαγαν πίτσα νηστίσιμη γιατί η επόμενη ημέρα της συνάντησης, δηλαδή η 7/4/2013 είναι η Γ΄ Κυριακή των Νηστειών – της Σταυροπροσκυνήσεως μεγάλη γιορτή, ή αν προτίμησαν πίτσα σπέσιαλ με μανιτάρια, ζαμπόν, κασέρι, αντζούγια, ταραμά, ελιές, κρεμμύδι (αν δεν τους ενοχλεί η μυρουδιά), πράσινη πιπεριά κλπ.. Αν κρίνουμε όμως από την παρέα σίγουρα θα ταίριαζε η πίτσα από όλα.\nΟ Αρραβώνας με προξενιό, συνήθως γίνεται με την ανταλλαγή βέρας. Σε αυτόν καλεσμένοι είναι οι, στενοί συγγενείς, οι κολλητοί φίλοι, ο κουμπάρος και η προξενήτρα. Στον γάμο στέλνουν τα προσκλητήρια και προσκαλούν όλο τον κόσμο. Μετά το φαγητό και τα ποτά, μοιράζουν γλυκό, παγωτό και το γλείψιμο πέφτει καπνός. Η γλώσσα μοιάζει, σαν την σπάτουλα και από την πολύ χρήση αρπάζει φωτιά.\nΥπάρχουν πολλών ειδών γλώσσες: Η Ελληνική γλώσσα, η Αγγλική, Γαλλική, Γερμανική γλώσσα, ή ανθρώπινη, η μοσχαρίσια, ή γαϊδουρινή. Υπάρχει γλώσσα νησί, γλώσσα (ψάρι), και δεν μπορούμε βέβαια να παραλείψουμε, την γλώσσα του γλείφτη.\nΕμείς όμως θα αναφερθούμε στην ελληνική γλώσσα\nΤο Λεξικό της κοινής νεοελληνικής είναι ένα σύγχρονο και πλήρες ερμηνευτικό, ορθογραφικό και ετυμολογικό λεξικό της νέας ελληνικής. Εκδόθηκε τον Δεκέμβριο του 1998 από το Ινστιτούτο Νεοελληνικών Σπουδών του Αριστοτελείου Πανεπιστημίου Θεσσαλονίκης και αποτελεί αποτέλεσμα πολύχρονης και συστηματικής επεξεργασίας.\nΣήμερα θα αναφερθούμε στην έννοια των λέξεων: Αξιοπρέπεια, Τυχοδιώκτης, Φτύσιμο και βροχή.\nΑξιοπρέπεια είναι ουσιαστικό, γένος θηλυκού σημαίνει: ή ευγένεια ήθους, σοβαρότητα\nΆλλες ερμηνείες της λέξης :\n– η ιδιότητα του αξιοπρεπούς, η συμφωνία με τους κανόνες σωστής συμπεριφοράς\n– η αίσθηση που έχει ένας άνθρωπος όταν οι άλλοι τον σέβονται και όταν ο ίδιος νιώθει ότι έχει κάποια αξία\nΤυχοδιώχτης είναι ουσιαστικό, γένος αρσενικό. Σύνθετη λέξη από το τύχη + διώκτης δηλαδή αυτός που εκμεταλλεύεται όλες τις περιστάσεις για να πετύχει στη ζωή του, ή αυτός που κινηγάει την τύχη του, για να πλουτίσει.\n(συνεκδοχικά)= αυτός που δεν διστάζει να χρησιμοποιήσει κάθε μέσο, έστω και αθέμιτο, για να πετύχει το σκοπό του, τυχοδιώχτης, διαπλεκώμενος, αρχομανής, η μόνη του ιδεολογία η «καρέκλα».\nΦτύσιμο είναι ουσιαστικό ουδέτερο.\n– η ενέργεια με την οποία φτύνω, το αποτέλεσμα της ενέργειας αυτής\n– (μεταφορικά-λαϊκό) Ρίξιμο σάλιων σαν επίδειξη μεγάλης περιφρόνησης προς κάποιον και τέλος μιας και τις τελευταίες ημέρες μας βρέχει συνεχώς θα κλείσουμε με την βροχή.\nΒροχή είναι το φυσικό φαινόμενο κατά το οποίο πέφτει απ΄τα σύννεφα νερό σε μορφή σταγόνων.\nΗ βροχή σχηματίζεται όταν τα μόρια των υδρατμών που υπάρχουν στην ατμόσφαιρα δημιουργούν τα νέφη, ή σύννεφα, τα οποία με την σειρά τους συμπυκνώνονται πάνω σε ένα κέντρο συμπύκνωσης, συνήθως έναν κόκκο σκόνης, αρχίζοντας έτσι να σχηματίζουν σταγόνες. Η πτώση βροχής από τα σύννεφα ονομάζεται βροχόπτωση\nΤο φτύσιμο δεν έχει καμία σχέση με την βροχή. Άλλο φτύσιμο και άλλο βροχή.


Πρώτο σχήμα οργάνωσης ομάδων - Ερευνητικές εργασίες\nΠρώτο Σχήμα Κατανομής Θεμάτων και Οργάνωσης Ομάδων\nΤο θέμα προσεγγίζεται σε όλες του τις διαστάσεις αυτοτελώς από όλες τις ομάδες, οι οποίες κάνουν εσωτερικό καταμερισμό των υπο-θεμάτων του και έχουν τακτές συναντήσεις Ολομέλειας με τη συμμετοχή όλων των ομάδων.\nΤα βασικά στοιχεία αυτού του τρόπου οργάνωσης, είναι:\n1. Η ανάθεση του ίδιου θέματος σε όλες τις ομάδες και ο εσωτερικός επιμερισμός του εντός των ομάδων στις επιμέρους υποομάδες τους.\n2. Η κάθε ομάδα εξειδικεύει τον προγραμματισμό της ολομέλειας για το χρόνο, τις δραστηριότητες, τις μεθόδους και τα μέσα.\n3. Η κάθε ομάδα δημιουργεί τον κοινό φάκελο της Ερευνητικής Εργασίας που θα παρουσιάζει περιγραφικά, ερμηνευτικά και κριτικά το θέμα της.\n4. Καλό θα ήταν να απαρτίζεται από έξι μέλη, έτσι ώστε να μπορούν να δημιουργηθούν είτε τρεις δυαδικές υποομάδες, είτε δύο τριαδικές, που θα ασχοληθούν με τα συγκεκριμένα υποθέματα.\n5. Τα μέλη των ομάδων αναλαμβάνουν εκ περιτροπής και κατά περίπτωση τους ρόλους τους (συντονιστής, γραμματέας, χειριστής Η/Υ, κλπ).\n6. Τα μέλη διατηρούν το προσωπικό τους ημερολόγιο και ενημερώνουν τον ατομικό τους φάκελο με αντίγραφα και παραστατικά των εργασιών που κάνουν, της ατομικής τους έκθεσης και ότι άλλο σχετικό με τη δική τους συμβολή στο έργο της ομάδας.\n7. Τα μέλη και οι υποομάδες προσκομίζουν στην ομάδα τα στοιχεία που συγκέντρωσαν και αλληλοενημερώνονται κατάλληλα.\n8. Σε τακτά χρονικά διαστήματα, όλες οι ομάδες συναντώνται και παρουσιάζουν τα στοιχεία που συνέλεξαν στην Ολομέλεια του τμήματος.\n9. Ο φάκελος της κάθε ομάδας περιέχει τη γραπτή "Έκθεση της Ερ.Εργασίας", τα ερευνητικά εργαλεία και τα πάσης φύσεως παραστατικά, όπως ερωτηματολόγια, φυλλάδια, πίνακες, το τέχνημα (εφαρμογή, ιστότοπος, συσκευή) και συμπληρωματικά στοιχεία (βίντεο, φωτογραφίες, αφίσες, φυλλάδια κ.α).\nΓια να πετύχει η προσπάθεια των μαθητών να ανακαλύψουν συνδέσεις, συσχετίσεις ή αλληλουχίες μεταξύ των υποθεμάτων, χρειάζεται να ακούνε προσεκτικά τις παρουσιάσεις των άλλων ομάδων, να κρατούν σημειώσεις και να ζητούν διευκρινήσεις. Επιπλέον, χρειάζεται οι εκπαιδευτικοί να ενθαρρύνουν τη δημιουργία συνεργατικού και όχι ανταγωνιστικού κλίματος μεταξύ των ομάδων.


ΒΟΡΕΙΑ της Αθήνας: ΔΗΜΟΣ ΠΕΥΚΗΣ: Στοχοποίηση και τρομοκράτηση ...\nΡ. Φεραίου 9 Πεύκη\nΠρόεδρος : Σ. Χουλιάρα 210-6145104\nΓραμματέας : Β. Βασιώτη 210-6145122\nFax : 210-6145157\nΠεύκη 11 Ιανουαρίου 2010\nΘέμα : Στοχοποίηση και τρομοκράτηση αυτών που πρωτοστατούν στους αγώνες για την υπεράσπιση των δικαιωμάτων των εργαζομένων και την εύρυθμη λειτουργία του Δήμου\nΤο Δ.Σ. του Σωματείου Εργαζομένων Δήμου Πεύκης, με αφορμή την επικείμενη δίκη στις 19 Ιανουαρίου 2010 κατά της προέδρου του Σοφίας Χουλιάρα, κατόπιν μήνυσης που υπέβαλε ο Δημοτικός Σύμβουλος της Δημοτικής Αρχής κ. Χρήστος Μιχοπάνος για συκοφαντική δυσφήμιση επειδή σε δημοσίευμα στον τύπο τον απεκάλεσε «ανεξέλεγκτο νταή» λόγω της ανεπίτρεπτης συμπεριφοράς του εναντίον της σε συνεδρίαση Δημοτικού Συμβουλίου, όταν ως εντεταλμένο όργανο προσπάθησε να υπερασπίσει εργαζόμενους, κατόπιν ομόφωνης απόφασής του ανακοινώνει τα παρακάτω :\n1.Εκφράζει την αμέριστη συμπαράστασή του στη συνάδελφο και πρόεδρο του Σωματείου Εργαζομένων, σύμφωνα εξάλλου και με την από 31.3.09 απόφαση της γενικής συνέλευσης, για τη συνδικαλιστική δίωξη που υφίσταται εξαιτίας της προσπάθειάς της να υποστηρίζει τα εργασιακά δικαιώματα..\n2.Καταδικάζει την ποινικοποίηση των αγώνων και τη δίωξη εργαζομένων – συνδικαλιστών που υπερασπίζονται τα δικαιώματά μας, καθώς και κάθε παρέμβαση αιρετών στην υπηρεσιακή λειτουργία του Δήμου.\n3.Καταγγέλλουμε τη δίωξη και παραπομπή σε δίκη της προέδρου και κατά συνέπεια του Σωματείου και όλων των εργαζομένων. Η επιχειρούμενη δίωξη έχει βαθύ πολιτικό χαρακτήρα, κινείται σε μία γενικευμένη λογική εκφοβισμού του εργατικού κινήματος και στέλνει στο σκαμνί αγωνιστές που δίνουν μάχη για την αξιοπρέπεια και τα συνολικά συμφέροντα των εργαζομένων.\n4.Η αδυναμία του κ. Δημάρχου να δράσει πυροσβεστικά και άμεσα για εκτόνωση της κρίσης που δημιουργήθηκε μεταξύ Σωματείου Εργαζομένων και Δημοτικού Συμβούλου της παράταξής του, αποδεικνύει την πραγματική του πρόθεση να τροφοδοτεί και να διατηρεί κλίμα τρομοκρατίας και έντασης στα εντεταλμένα όργανά μας. Αν και δίνει συνεντεύξεις τονίζοντας ότι με τη συντριπτική πλειοψηφία των εργαζομένων δεν έχει προβλήματα, παρά μόνο με κάποια μέλη του Δ.Σ., υπενθυμίζουμε ότι αυτή η ίδια πλειοψηφία εξέλεξε την πρόεδρο και τα υπόλοιπα μέλη του Δ.Σ. και αποδεδειγμένα τους στηρίζει. Δεν έχουμε αυταπάτες. Μπορούσε και έπρεπε να επέμβει ώστε να αποσυρθεί η μήνυση.\n5.Οι μέχρι σήμερα άκαρπες προσπάθειες προς το Δήμαρχο, αλλά και στον ίδιο τον μηνυτή τόσο από το Δ.Σ. του Σωματείου, από εργαζομένους όσο και από αιρετούς δημοτικούς συμβούλους για συμβιβαστική επίλυση του προβλήματος καταδεικνύουν περίτρανα τον πραγματικό σκοπό αυτής της μήνυσης.\n6.Ο μηνυτής, αντί να βρίσκεται αυτός στο ειδώλιο του κατηγορούμενου, ως πρόεδρος Δημοτικής Επιχείρησης που αφήνει απλήρωτους επί μήνες τους εργαζόμενους και καταπατάει στοιχειώδη εργατικά δικαιώματα, επιλέγει να τρομοκρατεί τους συνδικαλιστές αγωνιστές που διεκδικούν τα αυτονόητα ποινικοποιώντας τους αγώνες τους.\nΚαλούμε τα σωματεία και τους συνδικαλιστικούς μαζικούς φορείς και οργανώσεις για την έμπρακτη αλληλεγγύη και στήριξή τους και την από κοινού ανάληψη πρωτοβουλιών.\nΚαλούμε όλα τα ΜΜΕ έντυπα και ηλεκτρονικά σε συνέντευξη τύπου την Πέμπτη 14 Ιανουαρίου και ώρα 13:00 στην αίθουσα Μ. Αναγνωστάκη του Δημοτικού Θεάτρου Πεύκης (Χρ. Σμύρνης, έναντι Αστυνομικού Τμήματος Πεύκης).\nΠροκηρύσσουμε στάση εργασίας στο Δήμο Πεύκης και στα Νομικά Πρόσωπα αυτού στις 19 Ιανουαρίου 2009, ημέρα εκδίκασης της μήνυσης, από αρχής του ωραρίου ως τις 11:30 ως ένδειξη διαμαρτυρίας και συμπαράστασης.\nΕκ του Δ.Σ. του Σωματείου Εργαζομένων


Δέντρο Princess 210 εκ.\nΧριστουγεννιάτικο Δέντρο Princess 180 εκ. Πράσινο δέντρο με τρία διαφορετικά φυλλώματα από τα οποία ένα είναι πευκοβελόνα . Διαθέσιμο επίσης σε ύψος : 180 εκ.\nΦύλλα δέντρου : 1010\nΚωδικός Προϊόντος: Princess210\nΔέντρο Madison 180 εκ\nΧριστουγεννιάτικο Έλατο Madison 180 εκ. Διαθέσιμο επίσης σε 210 και 240 εκ. ..\nΔέντρο Madison 210 εκ\nΧριστουγεννιάτικο Έλατο Madison 210 εκ. Διαθέσιμο επίσης σε 180 και 240 εκ. ..\nΔέντρο Princess 180 εκ.\nΧριστουγεννιάτικο Δέντρο Princess 180 εκ. Πράσινο δέντρο με τρία διαφορετικά φυλλώματα από τα οποία ..


Είτε έτσι, είτε αλλιώς, την ΤΣΣΚΑ την... έχει ο Ολυμπιακός!\nΕίτε έτσι, είτε αλλιώς, την ΤΣΣΚΑ την… έχει ο Ολυμπιακός!\nΠΟΛΙΤΗΣ SPORTS, 06/02/2020 (τελευταία ενημέρωση 23:02)\nΟ Ολυμπιακός αγωνίστηκε με τεράστιες απουσίες (Σπαμνούλης, Πρίντεζης, Ρότσεστι) κι όμως «σκόρπισε» την ΤΣΣΚΑ Μόσχας με 72-59.\nΟι παίκτες του Μπαρτζώκα έπαιξαν μυθική άμυνα, οι φιλοξενούμενοι ως συνήθως κόντρα στους Πειραιώτες έβλεπε εφιάλτες και με ηγέτη τον Παπανικολάου πέτυχαν μία σπουδαία νίκη!\nΑπέκλεισε τη Ρεάλ με τεσσάρα στο Μπερναμπέου η Σοσιεδάδ! – ΒΙΝΤΕΟΘουριγγία: Πλήγμα για την εμπιστοσύνη στη δημοκρατία


Ο Ηλιάδης στον Πανθρακικό - BORO από την ΑΝΝΑ ΔΡΟΥΖΑ - boro.gr\nΑρχική / More / Αθλητικά / Ο Ηλιάδης στον Πανθρακικό\nΟ Ηλιάδης στον Πανθρακικό\nΤην απόκτηση του Στέλιου Ηλιάδη ανακοίνωσε ο Πανθρακικός. Ο 28χρονος μέσος επιστρέφει στην Ελλάδας μετά το πέρασμά του από το βουλγαρικό πρωτάθλημα και την Λοκομοτίβ Πλόβντιβ.\n«Η ΠΑΕ ΠΑΝΘΡΑΚΙΚΟΣ ανακοινώνει την έναρξη της συνεργασίας της με τον ποδοσφαιριστή Στέλιο Ηλιάδη.\nΤο βιογραφικό του ποδοσφαιρστή\nO Στέλιος Ηλιάδης γεννήθηκε στις 3 Ιουνίου 1986 στην Θεσσαλονίκη και ξεκίνησε την επαγγελματική του σταδιοδρομία στο ποδόσφαιρο φορώντας την φανέλα του Απόλλων Καλαμαριάς στο πρωτάθλημα της Β! και μετέπειτα της Α! Εθνικής κατηγορίας.\nΤο 2005 μεταγράφηκε στον ΠΑΟΚ όπου και έμεινε έως το 2009 έχοντας συνολικά 76 επίσημες εμφανίσεις εκ των οποίων 4 στην Ευρώπη. Επόμενος σταθμός του ο Ηρακλής στον οποίο έμεινε για 2 χρόνια έχοντας 28 εμφανίσεις και η Κέρκυρα με την οποία συμμετείχε σε 33 αγώνες της Super League.\nΤελευταίος του σταθμός υπήρξε η Βουλγαρική Λοκομοτίβ Πλόβντιβ με την οποία και αγωνίστηκε 22 φορές.\nΟ Στέλιος Ηλιάδης έχει 150 συμμετοχές στο πρωτάθλημα της Α! Εθνικής και της Super League και θα φοράει την φανέλα με το νούμερο 22.»